Taikun telco kaut untung ratusan juta ‘curi’ sembilan menara milik Melayu

KUALA LUMPUR: Satu konglomerat infrastruktur terkenal dipercayai mengaut keuntungan ratusan juta ringgit dengan ‘mencuri’ sembilan menara telekomunikasi milik Melayu.

Konglomerat berkenaan adalah salah sebuah syarikat terbesar di Bursa Malaysia yang diwujudkan sejak tahun 1955 dan terbabit dalam penyediaan utiliti, pembinaan, rel berkelajuan tinggi, hartanah, hotel dan penginapan.

Sembilan menara berkenaan telah digunakan secara salah tanpa sebarang bayaran kepada pemilik asal iaitu Majutera Sdn Bhd sejak tahun 2013.

Setiap menara masing-masing bernilai RM1. 4 juta dibina di lokasi strategik dan mampu menyediakan perkhidmatan kepada lebih daripada satu penyedia telekomunikasi.

Perkara itu didedahkan Datuk Ir Hasan Saat selaku pemilik Majutera Sdn Bhd melalui penasihat PPIM, Datin Che Roslina yang kecewa apabila taikun telco berkenaan culas membuat sebarang bayaran sejak sedekad lalu.

“Projek membina menara-menara berkenaan telah siap pada tahun 2000 dengan menandatangani satu perjanjiian sewaan bulanan kepada Konsortium Jaringan Selangor (KJS) milik konglomerat berkenaan.

“Kerjasama dibentuk kerana KJS tiada modal tetapi ada lesen transmisi manakala Majutera pula ada modal tetapi tiada lesen ketika itu.

“Apabila menara sudah siap dengan susah payah kami memastikan modal cukup untuk menampung kos ketika itu jutaan ringgit, tanpa pengetahuan kami KJS menerusi antara dua pemiliknya iaitu sepasang suami isteri Melayu telah menjual syarikat berkenaan termasuk sembilan menara milik Majutera Sdn Bhd kepada taikun telco bukan Melayu itu.

“Setelah perkara ini terdedah, konglomerat itu bersetuju dan telah membayar sewa RM70,000 setiap bulan dan telah menyembunyikan beberapa telco yg menyewa tanpa pengetahuan pemilik Majutera sejak tahun 2000 dan dihentikan bayaran sewa sejak saman dikeluarkan kepada konglomerat tersebut. Jumlah sewaan setiap bulan telah meningkat kepada anggaran RM200,000

“Bayaran dihentikan setelah saman dibuat oleh Majutera bagi menuntut semula sewaan tambahan yang disembunyikan oleh konglomerat berkenaan ke atas sembilan menaranya, dan tunggakan bayaran sehingga Mac 2023 adalah RM14.4 juta, ” katanya kepada MEDIA VARIASI.

Hassan ditemui selepas membuat aduan di Persatuan Pengguna Islam Malaysia (PPIM) turut mengemukakan dokumen yang membuktikan pemilikan sah terhadap sembilan menara berkenaan.

Sembilan menara telco itu kini berada di Assam Jawa, Batu Tiga Semenyih, Bukit Beruntung, Bukit Rasa, Kuala Sg Baru, Sungai Buaya, Tanjung Karang, Sasapan Kelubi dan Serendah.

Dalam pada itu, Che Roslina memberitahu kes saman atas tuntutan semula semua menara milik Majutera seringkali ditangguhkan dengan pelbagai alasan sejak tahun 2013.

“Saya berharap keadilan dapat ditegakkan, kasihanilah nasib usahawan Melayu bagaimana hendak berkembang jika berlaku pengkhianatan?

“Dalam tempoh lama menanti keadilan banyak wang dikeluarkan, sebanyak enam rumah terpaksa dijual bagi menampung kos, ” katanya.

Author

Tun Puteh Wanti

View all posts

View all posts


BN belum tentukan kerjasama dengan siapa hadapi PRN – Mohamad

SEREMBAN: Barisan Nasional (BN) belum membuat keputusan mengenai kerjasama politik dengan mana-mana parti bagi menghadapi Pilihan Raya Negeri (PRN) di enam buah negeri.

Timbalan Pengerusi BN, Datuk Seri Mohamad Hasan berkata, BN masih dalam peringkat menyusun dan melihat strategi yang terbaik bagi menghadapi pilihan raya itu nanti.

“BN akan membuat persiapan jentera dulu, bagaimana cara untuk menghadapi pilihan raya nanti, siapa sekutu kita belum ditentukan.

Saya belum dapat menjangkakan strategi yang bagaimana perlu dibuat dengan siapa kita mahu berganding bahu… itu belum cerita lagi mengenai pembahagian kerusi, banyak,” katanya kepada pemberita selepas merasmikan Majlis Graduasi Sekolah Menengah Kebangsaan (SMK) Puteri di sini hari ini.

Mohamad yang merupakan Pengarah Pilihan Raya BN berkata, beliau tidak menolak kemungkinan kerjasama yang ada di peringkat kerajaan pusat termasuk bersama Pakatan Harapan (PH) diteruskan untuk menghadapi PRN di Selangor, Negeri Sembilan, Pulau Pinang, Kelantan, Terengganu dan Kedah itu.

“Kemungkinan besar ada, apa pilihan yang kita (BN) ada, dalam keadaan begini, tidak banyak piihan, pilihan yang ada terhad, (BN) mesti melihat pilihan mana yang terbaik,” katanya.

Mohamad berkata, BN juga telah membentuk jawatankuasa kecil bagi menjalankan post mortem susulan kekalahan semasa Pilihan Raya Umum Ke-15 (PRU15) yang lalu.

Katanya, hasil post mortem itu termasuk jumlah undi yang diperoleh semasa PRU15 mengikut Pusat Daerah Mengundi (PDM) akan dijadikan rujukan untuk menghadapi PRN.

“Pertama mahu lihat post mortem, isu dan masalah dan baru lihat cara dan strategi bagaimana menghadapi PRN ini. Kita tidak boleh menidakkan apa yang telah berlaku kerana PRU15 merupakan, PRU terburuk dalam sejarah BN,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Jawatan Presiden, Timbalan Presiden UMNO wajar dipertandingkan – Penganalisis politik

KUALA LUMPUR: Jawatan Presiden dan Timbalan Presiden UMNO wajar dipertanding bagi memenuhi hasrat akar umbi yang mahu kepimpinan kini meneruskan perjuangan parti itu.

Penganalisis politik dari Akademi Penyelidikan Strategik Nusantara, Dr Azmi Hassan berkata, perkara itu dikuatkan lagi dengan kewujudan ‘cakap-cakap’ yang menyatakan kekalahan UMNO pada Pilihan Raya Umum ke-15 adalah kerana presidennya.

“Kalau tidak dipertanding, kekalkan presiden atau timbalan presidennya seperti sekarang maka tekanan-tekanan berterusan supaya presiden, timbalan presiden turun berundur menyebabkan UMNO tidak akan pulih, sentiasa berada di situ (tidak stabil).

“Jadi kalaulah dipertanding dan presiden serta timbalan presiden dapat pertahankan jawatan maka ini membuktikan bahawa akar umbi UMNO mahu kepimpinan sekarang (menerajui parti),” katanya kepada Bernama hari ini.

Justeru menerusi padangan peribadi beliau, seharusnya kedua-dua jawatan itu dipertanding supaya tiada lagi tekanan kepada presiden dan timbalan dalam menjalankan tugas.

Penganalisis politik dari Universiti Sains Malaysia, Profesor Dr Sivamurugan Pandian pula berkata, jawatan itu wajar dipertanding bagi memelihara proses demokrasi yang selaras dengan Perlembagaan UMNO.

Beliau berkata, keabsahan penyandang jawatan itu akan mengikat pihak yang cuba menyoal legitimasi kepimpinan individu terbabit.

“Ini boleh menjadi mesej kepada ahli dan mereka yang di luar parti bahawa untuk bergerak ke hadapan, mereka perlu mengadaptasi suasana politik mutakhir.

“Kalaupun ada yang menyoal, ia akan membawa perpecahan dan solidariti, parti perlu menanganinya dengan baik supaya golongan muda serta pengundi melihat tiada sekatan dalam parti. Ia akan menampakkan integriti politik dipertahan dan parti bergerak ke arah yang betul,” katanya.

Sivamurugan berkata, perwakilan UMNO boleh memutuskan sebaliknya namun realiti politik kini sehingga Kerajaan Perpaduan terbentuk adalah penting untuk parti itu membuat perubahan dan pembaharuan.

Bagi Timbalan Pengarah Institut Kajian Etnik Universiti Kebangsaan Malaysia, Profesor Dr Kartini Aboo Talib @ Khalid, jawatan itu perlu dipertanding supaya (kebimbangan mengenai) salah guna kuasa oleh kepimpinan parti dapat dikurangkan ke tahap minimum.

“Ia juga bantu menggalakkan peluang terbuka buat bakat baharu dan generasi muda memegang tampuk kepimpinan,” katanya.

Pada Julai lepas, Setiausaha Agung UMNO, Datuk Seri Ahmad Maslan berkata, Jabatan Pendaftaran Pertubuhan meluluskan permohonan berkaitan pindaan Perlembangaan parti itu supaya pemilihan di semua peringkat diadakan tidak lebih enam bulan selepas PRU diadakan.

Jawatan Presiden UMNO kini disandang Timbalan Perdana Menteri, Datuk Seri Dr Ahmad Zahid Hamidi yang juga Pengerusi Barisan Nasional (BN) manakala Timbalan Presiden parti itu disandang oleh Menteri Pertahanan, Datuk Seri Mohamad Hasan, yang merupakan Timbalan Pengerusi BN.

Tiga lagi jawatan utama parti yang digelar top five iaitu Naib Presiden dan kini disandang oleh Datuk Seri Ismail Sabri Yaakob, Datuk Seri Mohamed Khaled Nordin serta Datuk Seri Mahdzir Khalid, selain Ahli Majlis Tertinggi, turut dipertanding. – BERNAMA


PRN: PH tumpu rampas Kedah, yakin kekalkan tiga negeri

SHAH ALAM: Pakatan Harapan (PH) akan memberi tumpuan kepada Kedah dalam usaha merampas negeri itu yang kini ditadbir oleh Perikatan Nasional (PN) pada Pilihan Raya Negeri (PRN) akan datang.

Ketua Setiausaha PH, Datuk Seri Saifuddin Nasution Ismail berkata, selain itu, PH akan mempertahan penguasaan di tiga negeri iaitu Selangor, Negeri Sembilan dan Pulau Pinang pada PRN kali ini.

“Daripada empat negeri tumpuan kita, saya fikir pendekatan yang lebih baik adalah fokus di Kedah. Bila sibuk pertahan Kedah, dia (PN) tak berapa tumpu Negeri Sembilan, Selangor dan Pulau Pinang. Jadi kita kena gerak kekuatan tumpu di Kedah.

“Saya rasa Presiden (Datuk Seri Anwar Ibrahim) kita tak perlu bertempurpun dengan Menteri Besar Kedah. Patutnya panglima-panglima Keadilan ini duduk depan, Perdana Menteri tidak perlu masuk gelanggang,” katanya.

Setiausaha Agung PKR itu berkata demikian dalam ucapan penggulungan pada Kongres Nasional Khas PKR 2023 yang bertemakan “Malaysia MADANI, Pelaksanaan Sebuah Idealisme” di Stadium Malawati di sini hari ini.

Saifuddin, yang juga Menteri Dalam Negeri, berkata bagi menghadapi PRN di keenam-enam negeri, PH memerlukan pendekatan agresif dalam usaha meraih sokongan pengundi kepada gabungan yang dianggotai PKR, DAP, Amanah dan Pertubuhan Kinabalu Progresif Bersatu (UPKO).

Selain Selangor, Negeri Sembilan, Pulau Pinang dan Kedah, dua negeri yang turut mengadakan PRN pada tahun ini ialah Kelantan dan Terengganu.

Naib Presiden PKR yang juga Menteri Besar Selangor, Datuk Seri Amirudin Shari turut menzahirkan keyakinan bahawa PH mampu mempertahan Selangor, Negeri Sembilan dan Pulau Pinang dengan majoriti lebih besar pada PRN akan datang hasil daripada dasar yang baik oleh Kerajaan Persekutuan serta kerajaan negeri.

Seorang lagi Naib Presiden PKR, Nik Nazmi Nik Ahmad, yang juga Menteri Sumber Asli, Alam Sekitar dan Perubahan Iklim, pula berkata parti perlu bekerja keras untuk menawan Kelantan dan Terengganu meskipun kedua-dua negeri dilihat sukar ditembusi.

Pengerusi Majlis Pimpinan Negeri di Kelantan dan Terengganu itu berkata rakyat di kedua-dua negeri Pantai Timur berhak mendapat kerajaan yang lebih baik serta mampu membela nasib mereka.

Kongres khas sehari itu, yang menumpukan kepada persiapan parti bagi menghadapi PRN di enam negeri serta pengukuhan kerjasama PH dan Kerajaan Perpaduan, dihadiri kira-kira 3,000 perwakilan dari seluruh negara termasuk pemerhati.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dua maut kemalangan di Seri Kembangan

PETALING JAYA: Dua orang maut selepas terlibat dalam kemalangan membabitkan sebuah van dan kereta di Jalan Pinggiran Putra, Taman Pinggiran Putra, Seri Kembangan dekat sini, hari ini.

Kejadian yang berlaku kira-kira 4 pagi itu membabitkan seorang lelaki dan wanita berusia lingkungan 20-an yang menaiki Proton Wira dilaporkan meninggal dunia di tempat kejadian.

Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mokhtar berkata, sepasukan anggota dari Balai Bomba dan Penyelamat (BBP) Serdang ke lokasi sebaik sahaja menerima laporan kejadian pada pukul 4.07 pagi.

“Dua mangsa dalam kereta terbabit disahkan meninggal dunia oleh pasukan perubatan Kementerian Kesihatan (KKM).

“Bagaimanapun, pemandu van iaitu seorang lelaki dianggarkan berusia 50-an terselamat tanpa sebarang kecederaan,” katanya dalam kenyataan pada Isnin.

Maklumnya, kedua-dua mangsa kemudian diserahkan kepada polis untuk tindakan lanjut.

Author

Diyana Rahip

View all posts

View all posts


Suami isteri didakwa aniaya anak lelaki hingga cedera

KUALA LUMPUR: Sepasang suami isteri mengaku tidak bersalah di Mahkamah Sesyen di sini hari ini atas pertuduhan menganiaya anak lelaki mereka berusia lapan tahun sehingga menyebabkan kecederaan, minggu lalu.

Tertuduh, Abu Bakar Rahman, 32, seorang buruh dan isterinya, penjual buah warga Indonesia, Andia Rosa, 35, membuat pengakuan itu selepas pertuduhan terhadap mereka dibacakan di hadapan Hakim Datuk Nu’aman Mahmud Zuhudi.

Mengikut pertuduhan, mereka didakwa sebagai seorang yang mempunyai pemeliharaan terhadap anak lelaki mereka telah dengan sengaja menganiaya mangsa sehingga menyebabkan kecederaan di sebuah rumah di Kampung Segambut Tengah, di sini, pada 23 Disember lalu.

Pertuduhan mengikut Seksyen 31(1)(a) Akta Kanak-kanak 2001 yang memperuntukkan hukuman denda tidak melebihi RM50,000 atau penjara maksimum 20 tahun atau kedua-duanya, jika sabit kesalahan.

Timbalan Pendakwa Raya, Ngoh Jess Lynn mencadangkan jaminan RM20,000 dengan seorang penjamin terhadap Abu Bakar manakala Andia tidak ditawarkan jaminan kerana wanita itu merupakan seorang warga asing.

Bagaimanapun, Abu Bakar, yang tidak diwakili peguam, merayu jaminan itu dikurangkan.

Mahkamah membenarkan Abu Bakar diikat jamin RM10,000 dengan seorang penjamin manakala Andia tidak dibenarkan diikat jamin dan 16 Jan depan ditetapkan untuk sebutan kes. – BERNAMA


Doa emak saya makbul – Syafiq

BIRMINGHAM: ‘Terima kasih emak doakan kejayaan saya di Sukan Komanwel’

Penerjun negara, Muhammad Syafiq Puteh, bersyukur doa yang dikirimkan kepada ibunya, Masrinda Abu, ketika menunaikan ibadah haji baru-baru ini, termakbul.

Muhammad Syafiq berjaya merangkul pingat perak bersama gandingannya, Gabriel Gilbert Daim pada final acara lelaki 3 meter (m) papan anjal seirama di Sukan Komanwel 2022 Birmingham.

Beliau mengakui sama sekali tidak menyangka dapat menyumbang pingat pertama buat kem terjun negara pada temasya sukan empat tahun itu di sini selepas menyedari darjah kesukaran dilakukan mereka adalah rendah berbanding pencabar lain.

“Sudah tentu, gembira, tak sangka dapat nombor dua dan naik podium kali ini. Alhamdulillah Allah SWT makbulkan doa emak saya.

“Saya memang tak percaya dapat pingat, saya ada jumpa emak sehari sebelum berlepas ke Birmingham manakala ketika itu emak pula baru sahaja pulang dari ibadah haji,” katanya dalam nada sebak kepada pemberita selepas majlis pengalungan pingat, di sini.

Dalam pada itu, Gabriel, 21, pula ternyata sukar menggambarkan perasaannya sebaik mengetahui mereka berjaya muncul pasangan kedua terbaik hari ini.

“Kami turun sebagai ‘underdog’, saya tak tahu nak kata apa lagi,” katanya.

Gabriel-Muhammad Syafiq mengumpulkan 376.77 mata selepas enam terjunan dalam acara berlangsung di Pusat Akuatik Sandwell, di sini.

Wakil tuan rumah, Anthony Harding-Jack David Laugher berada dalam kelas tersendiri selepas mengumpulkan 438.33 mata untuk menang emas, manakala pasangan Australia, Samuel Fricker-Shixin Li, menang gangsa (374.52 mata). – BERNAMA


KDA FC perlu baiki kelemahan untuk kekal kelompok teratas Liga Super

ALOR SETAR: Pengendali Kedah Darul Aman (KDA) FC, Mohd Nafuzi Mahammad Zain mahu anak buahnya segera memperbaiki sebarang kelemahan dalam permainan mereka untuk memastikan pasukan itu kekal dalam kelompok teratas Liga Super hingga ke akhir musim.

Beliau berkata, mutu permainan serta kesefahaman antara pemain perlu sentiasa ditingkatkan bagi menghadapi saingan liga yang kini memasuki pusingan kedua dan dijangka lebih sengit.

“Malam ini bukan pengakhiran, kita tahu liku-liku perjalanan dan cabaran masih banyak, apa yang penting kita kena ada peningkatan dan segala kelemahan dari segi persefahaman serta mutu permainan mesti dibaiki segera.

“Kita semua tahu pusingan kedua ini akan lagi mencabar, sebab itu pemain perlu lebih bekerja keras dan berusaha secepat mungkin memperbaiki kelemahan itu, semua kena fokus dalam perlawanan,” katanya.

Beliau berkata demikian pada sidang media selepas tamat perlawanan yang menyaksikan KDA FC mengutip tiga mata menewaskan Sabah FC 2-1 di Stadium Darul Aman di sini malam tadi.

Tiga mata yang diraih anak buah Mohd Nafuzi itu membolehkan KDA FC naik satu anak tangga ke kedudukan keempat liga dengan mengumpul 25 mata selepas mengharungi 13 perlawanan.

Walaupun mencapai sasaran yang diharapkan pada perlawanan malam tadi, Mohd Nafuzi berkata skuad Sang Kenari itu akan berdepan cabaran lebih getir dalam perlawanan seterusnya bertemu Perak FC pada 7 Jun.

“Perlawanan malam ini antara yang terbaik dari segi penguasaan permainan, hantaran dan kawalan bola, selain pemain cepat mendapatkan semula bola. Saya gembira apabila pasukan dapat bangkit selepas ketinggalan 1-0 sebelum mencapai kemenangan 2-1,” katanya.

Sementara itu, Ketua Jurulatih Sabah FC, Datuk Ong Kim Swee berkata, pengalaman serta kemahiran individu dimiliki KDA FC, selain ketiadaan pemain tonggak Jailton Lorenco Da Silva yang diusung keluar akibat kecederaan memberi kesan kepada prestasi pasukannya.

“Kedah mempunyai pemain dengan kualiti cukup baik terutama ketika keadaan satu lawan satu dan mereka boleh mengkucar-kacirkan pertahanan Sabah, kami akur kemenangan pasukan itu,” katanya. – BERNAMA


Dua anggota polis antara empat individu didakwa rompak libatkan jutaan ringgit

KUALA LUMPUR: Dua anggota polis yang bertugas di Bukit Aman antara empat individu didakwa di Mahkamah Sesyen di sini hari ini atas pertuduhan merompak seorang lelaki membabitkan nilai jutaan ringgit di sebuah kondominium.

Dua sarjan iaitu Ahmad Shahrizan Ab Rahman, 42, dari Bahagian Risikan, Operasi, Rekod Jenayah (D4) dan Mohamad Shawal Chekman, 40, dari E9 Cawangan Khas serta Khairul Anwar Ahmad, 40, dan Muhammad Firdaus Zainal, 27, mengaku tidak bersalah terhadap pertuduhan itu di hadapan Hakim Siti Aminah Ghazali.

Empat lelaki itu didakwa bersama-sama melakukan rompak berkumpulan ke atas Mohammad Syafiq Hazane Dzulfikri, 25, di Irama Wangsa Kondominium, Seksyen 10, Wangsa Maju, pada 8.30 malam, 25 Mei lepas.

Pertuduhan mengikut Seksyen 395 Kanun Keseksaan yang memperuntukkan hukuman penjara maksimum 20 tahun dan sebatan jika sabit kesalahan.

Timbalan Pendakwa Raya Nidzuwan Abd Latip berkata pihak pendakwaan tidak menawarkan jaminan kerana kesalahan itu tidak boleh dijamin.

“Sekiranya mahkamah membenarkan jaminan, saya mencadangkan setiap tertuduh dijamin RM50,000 dengan seorang penjamin kerana ia membabitkan nilai rompakan jutaan ringgit,” kata Nidzuwan.

Peguam Mohamed Yazzer Azzad Zainudin, yang mewakili dua anggota polis itu memohon agar mahkamah membenarkan kedua-dua anak guamnya diikat jamin dengan jumlah yang rendah.

“Tertuduh pertama, iaitu Ahmad Shahrizan adalah anggota polis D4 yang bertugas di Bukit Aman. Dia yang telah bercerai dan kini menanggung empat anak telah berkhidmat dalam Polis Diraja Malaysia selama 16 tahun dan berpendapatan RM3,000 sebulan.

“Anak guam saya juga pernah menerima anugerah perkhidmatan cemerlang pada 2009 dan 2018,” katanya.

Mohamed Yazzer berkata, Mohammad Shawal pula yang merupakan anggota polis bertugas di E9 Cawangan Khas menanggung empat anak dan pernah menerima anugerah perkhidmatan cemerlang pada 2021.

Sementara itu, peguam Mohamad Rohan Mohamad Razi mewakili dua lagi tertuduh memohon kedua-dua anak guamnya diikat jamin RM3,000.

Mahkamah membenarkan setiap tertuduh diikat jamin RM12,000 dengan seorang penjamin dan menetapkan sebutan kes pada 31 Julai ini. – BERNAMA


Syarikat pengimport telur dibenar sampai writ saman kepada Azmin melalui akhbar

KUALA LUMPUR: Sebuah syarikat pengimport telur, J&E Advance Tech Sdn Bhd, telah diberikan kebenaran oleh Mahkamah Tinggi di sini untuk menyampaikan writ saman kepada bekas Menteri Perdagangan Antarabangsa dan Industri, Datuk Seri Mohamed Azmin Ali melalui akhbar tempatan.

Peguamnya, Elyse Ng berkata, Timbalan Pendaftar Mahkamah Tinggi Rozana Husin membenarkan permohonan anak guamnya ketika pengurusan kes pada Jumaat lepas.

“Syarikat itu tidak dapat menyampaikan salinan writ saman dimeterai dan pernyataan tuntutan terhadap Mohamed Azmin secara peribadi sehingga kini walaupun banyak percubaan dibuat. Oleh itu, kami telah memohon kepada mahkamah pada 24 April, untuk menyerahkan kertas kausa ke atasnya melalui penyampaian ganti.

“Susulan itu, kami diarahkan oleh mahkamah supaya menyampaikan kertas kausa ke atasnya dengan menyiarkan notis itu di akhbar tempatan. Pengurusan kes seterusnya ditetapkan pada 16 Mei,” kata peguam itu.

Penyampaian ganti penyerahan dokumen dalam litigasi awam adalah dalam bentuk surat, iklan yang disiarkan dalam akhbar dengan edaran nasional atau apa-apa kaedah lain yang membolehkan prosiding mendapat perhatian defendan kerana penyerahan dokumen secara peribadi tidak dapat dilakukan.

J&E Advance Tech memfailkan saman terhadap Mohamed Azmin pada 12 April lepas setelah mendakwa syarikat itu memperoleh kontrak melalui rundingan terus dengan kerajaan untuk mengimport telur dari India.

Syarikat itu memfailkan saman tersebut melalui Law Chambers of Han & Zi di Mahkamah Tinggi di sini pada 12 April lepas dengan menamakan Mohamed Azmin sebagai defendan tunggal.

Syarikat itu mendakwa defendan telah memfitnah syarikat dalam ceramah politik bertajuk “Ceramah Perdana: Solidariti Menentang Kezaliman” di Taman Melewar, Gombak pada 11 Mac lepas, dan kata-katanya diterbitkan oleh media cetak dan elektronik, termasuk YouTube.

Menurut J&E Advance, walaupun nama syarikat itu tidak dinyatakan di dalam ucapan tersebut, ia jelas merujuk kepada plaintif kerana ia satu-satunya syarikat Malaysia yang dibenarkan mengimport telur dari India seperti diumumkan oleh Menteri Pertanian dan Keterjaminan Makanan, Datuk Seri Mohamad Sabu semasa sidang Parlimen pada 8 Mac lepas.

Menurut syarikat itu, dakwaan Mohamed Azmin adalah tidak benar kerana syarikat tidak pernah terlibat dan tidak mempunyai kaitan dengan sebarang rundingan langsung oleh kerajaan Malaysia.

Ia berkata tindakan Mohamed Azmin berniat jahat dan bertujuan untuk merosakkan imej dan reputasi plaintif serta untuk mendapatkan publisiti murahan untuk kepentingan politik.

Selain memohon injunksi untuk menghalang defendan atau mana-mana ejen atau pekerjanya daripada terus bercakap atau menerbitkan sebarang kenyataan fitnah terhadap syarikat, ia juga menuntut ganti rugi am, teruk dan teladan serta relif lain yang difikirkan sesuai oleh mahkamah. – BERNAMA


Lelaki ini sedarkan netizen manfaat buat ‘allergy blood test’

BARU-BARU ini, tular di media sosial video seorang pempengaruh yang juga merangkap jurumakmal perubatan dikenali Mat Noor berkongsi tentang manfaat membuat ujian alahan.

Dalam video itu, Mat Noor atau nama penuhnya Muhammad Noor Zakaria berkongsi keputusan ujian alahan seorang kanak-kanak berusia 3 tahun yang didapati mempunyai pelbagai jenis alahan.

Malah, turut dikongsi kertas keputusan penuh ujian kanak-kanak itu yang tahap alahannya diklafisikasikan kepada enam jenis kelas.

Menurut Mat Noor, Kelas 1 bermaksud tahap alahan masih terkawal manakala Kelas 6 membawa maksud ditahap kritikal.

Berdasarkan hasil ujian, kanak-kanak terbabit disahkan mempunyai alahan kritikal terhadap makanan laut seperti udang dan ketam serta tidak tahan dengan hama dan bulu haiwan.

Susulan perkongsian itu, Mat Noor yang seringkali berkongsi informasi mengenai kesihatan menasihatkan orang ramai khususnya yang kerap terganggu dengan alahan untuk menjalakan ujian alahan.

‘I rasa kalau orang yang memang suffer, kehidupan dia terganggu dengan allergy, dia memang sangat perlukan benda ini semua (ujian alahan).

“Test ini bukan buat every year, every 6 month takde.. dia seumur hidup atleast sekali (buat ujian alahan),” pesannya.

Author

Diyana Rahip

View all posts

View all posts


Pizza Hut lancar ‘Black Pizza Heart’ sempena konsert Blackpink di Malaysia

CYBERJAYA: Pizza Hut Restaurants Sdn Bhd (Pizza Hut Malaysia), kali ini tampil menarik dengan keluaran piza edisi terhad yang diberi nama ‘Black Pizza Heart’.

Piza berkenaan dilancarkan bersempena kehadiran kumpulan Kpop popular, Blackpink yang bakal beraksi di pentas Malaysia pada 4 Mac ini.

Menerusi perkongsian di Twitter rasmi Blackpink Malaysia, Black Pizza Heart dihasilkan dalam bentuk ‘love’ dengan kerak roti berwarna hitam.

Lebih menarik lagi, piza yang dijual dengan harga RM41.90 itu akan diletak dalam kotak berwarna merah jambu dan ‘box sleeve’ khas.

Bagaimanapun, Black Pizza Heart hanya boleh didapati di 20 kedai terpilih dan tawaran terhad sehingga 5 Mac sahaja.

Blackpink dianggotai empat ahli iaitu Lisa, Jennie, Jisoo dan Rosé dijadualkan mengadakan konsert di Kuala Lumpur bertempat di Stadium Nasional Bukit Jalil pada 4 Mac 2023.

Author

Diyana Rahip

View all posts

View all posts


Individu ‘misteri’ jelaskan kos guaman wanita disaman madrasah

KUALA LUMPUR: Nasib seorang wanita yang didakwa membuat laporan palsu berikutan anaknya dikurung secara salah dan didera oleh pihak madrasah di Shah Alam, baru-baru ini mendapat perhatian banyak pihak.

Terbaharu, seorang individu yang enggan didedahkan identitinya sudi menghulurkan bantuan dengan membantu membiayai kos guaman wanita itu, Zuraina Zamri.

Kos guaman terbabit melibatkan aspek pengurusan ketika wanita itu menerima Letter of Demand (LOD) daripada madrasah berkenaan dengan tuntutan saman RM10 juta kerana dakwaan anaknya dikurung secara salah dan didera.

Namun selepas peguam yang mewakili Zuraina ketika itu, iaitu Nizam Bashir daripada Bashir & Co menghantar surat balas jawapan, tuntutan saman itu tidak diteruskan.

Zuraina, yang mengesahkan perkara itu meluahkan rasa syukur atas keprihatinan orang ramai yang budiman dan mengikuti perkembangan kes berkenaan.

Katanya, individu terbabit tampil membantu sebaik mendengar penjelasan daripada pihak peguam berhubung isu berkenaan.

“Saya dimaklumkan pihak peguam ketika itu, hamba Allah yang selesaikan bayaran dan katanya ia sebagai zakat.

“Individu itu nak tolong selepas mendengar cerita mengenai madrasah itu,” katanya kepada MEDIA VARIASI.

Pertuduhan terhadap surirumah berkenaan mula tular selepas usahanya menyelamatkan anaknya di madrasah yang tular pada Ogos lalu, dibuat mengikut Seksyen 182 Kanun Keseksaan yang memperuntukkan hukuman penjara maksimum enam bulan atau denda tidak lebih RM2,000 atau kedua-duanya, jika sabit kesalahan.

Untuk rekod, anak Zuraina, yang juga bekas pelatih madrasah berkenaan telah membuat dua laporan polis masing-masing pada 23 Ogos dan 25 September, mendakwa dia dikurung secara salah dan diseksa di Madrasah Darussolihin yang kini bertukar nama Pusat Pemulihan Darussolihin di Jalan Kebun, Shah Alam.

Media sebelum ini melaporkan, Presiden Perkid, Masridzi Sat memaklumkan, pihak madrasah akan membuat saman fitnah sebanyak RM10 juta jika pihak remaja tersebut tidak meminta maaf.

“Selesai pihak peguam hantar notis saman fitnah, tempoh tujuh hari untuk mohon maaf atau berdepan ganti rugi RM10 juta… Jumpa di mahkamah,” tegas beliau melalui satu hantaran di Facebook, pada 28 September lalu.

Author

Tun Puteh Wanti

View all posts

View all posts


Pesara tembak diri sendiri selepas tembak isteri

KUANTAN: Seorang pesara Pejabat Perhutanan Jerantut ditemukan maut apabila menembak isterinya sebelum menembak diri sendiri selepas bertengkar berhubung agihan hasil jualan tanah di Kampung Machang Raja Labu, Jerantut, dekat sini, hari ini.

Ketua Polis Daerah Jerantut, Supt Mazlan Hassan, berkata isteri pesara berusia 67 tahun itu ditemukan oleh jiran yang mendengar dua das tembakan disusuli jeritan meminta tolong dari bahagian belakang dapur rumah pasangan itu sekitar jam 8 pagi.

“Saksi kejadian menyatakan melihat mangsa terbaring kesakitan dan berdarah di pinggang lalu mengejarkan mangsa ke Hospital Jerantut.

“Bagaimanapun mangsa disahkan meninggal dunia dan siasatan awal mendapati dia mengalami kecederaan di belakang rusuk kiri.

“Suami mangsa berusia 73 tahun pula ditemukan di rumah dalam keadaan terduduk bersama selaras senapang patah dengan kecederaan di leher sebelah kiri,” katanya dalam kenyataan hari ini.

Mazlan berkata siasatan awal mendapati kejadian berpunca daripada pertengkaran selepas isterinya, juga seorang pesara Pejabat Perhutanan Jerantut, tidak memberikan agihan hasil jualan tanah kepada suaminya.

Beliau berkata suami wanita itu mempunyai lesen senjata api dan kes berkenaan disiasat mengikut Seksyen 302 Kanun Keseksaan. – BERNAMA


PRN: Calon PH tidak tahu siapa cetak klon kertas undi

SEBERANG PERAI: Calon Pakatan Harapan (PH) bagi kerusi Dewan Undangan Negeri (DUN) Seberang Jaya, Johari Kassim tidak tahu-menahu mengenai cetakan mirip kertas undi yang didakwa diedarkan di khemah milik PH berhampiran pusat pengundian di kawasan itu.

Beliau ketika dihubungi walau bagaimanapun maklum mengenai perkara itu selepas melihat kenyataan yang dimuat naik di laman Facebook lawannya iaitu calon Perikatan Nasional (PN), Izhar Shah Arif Shah.

Katanya, tidak mustahil slip berkenaan dicetak pihak tidak dikenali sebagai panduan buat para pengundi.

“Kalau calon (Izhar Shah) bijak, dia boleh bezakan antara panduan dan kertas undi sebenar. Kalau tak tahu bezakan, bagaimana dia mahu menjadi wakil rakyat? Mungkin dia terlalu muda dan tidak dapat membezakan (antara panduan dan kertas undi),” katanya ketika dihubungi di sini hari ini, lapor Kosmo!.

Mengulas lanjut, Johari berkata beliau enggan mengulas lanjut berhubung isu berkenaan.

“Saya tak mahu komen mengenai dakwaan ia menyalahi mana-mana akta dan biar undang-undang menentukannya. Malah, dokumen terbabit bukan boleh dibawa masuk ke tempat mengundi.

“Cetakan terbabit bukan saya keluarkan, tak tahu ia datang daripada mana, saya juga akan membuat laporan polis, jika dia (Izhar Shah) fitnah perkara cetakan terbabit sebagai klon slip undi,” katanya.

Terdahulu media melaporkan, Izhar Shah kecewa dengan tindakan pihak lawan yang mengedarkan cetakan kertas menyerupai kertas undi untuk diedarkan kepada orang ramai.

Author

Media Variasi

View all posts

View all posts


Mayat nelayan lemas ditemukan di Pulau Jerejak

GEORGE TOWN: Mayat seorang nelayan ditemukan terdampar di pantai Pulau Jerejak, dekat sini semalam selepas dilaporkan hilang, dipercayai terjatuh dari botnya ketika menangkap ikan di kawasan perairan Jelutong, di sini pada Sabtu lepas.

Pengarah Agensi Penguatkuasaan Maritim Malaysia (APMM) Pulau Pinang, Kapten Maritim Abd Razak Mohamed berkata, mayat Mohd Shahrul Mansor, 37, ditemukan oleh orang awam pada 12.45 tengah hari semalam sebelum memaklumkan kepada pihaknya melalui melalui MERS 999.

“Mangsa yang beralamat di Simpang Ampat, Seberang Perai Selatan dekat sini dipercayai terjatuh dari sampan di perairan Jelutong ketika keluar menangkap ikan.

“Dipercayai, ketika kejadian cuaca buruk dan ia berdasarkan laporan polis yang diterima oleh Balai Polis Jelutong. Mayat mangsa lelaki yang ditemukan lengkap berpakaian, dihantar ke Hospital Pulau Pinang untuk dibedah siasat,” katanya dalam kenyataan hari ini.

Beliau menasihatkan komuniti maritim agar tidak ke laut sekiranya cuaca buruk namun jika keadaan mendesak mereka perlu mengutamakan keselamatan iaitu sentiasa memakai jaket keselamatan memandangkan keadaan cuaca di laut pada masa ini kurang baik. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dia bimbang rakyat tahu cerita sebenar – Azalina Othman

KUALA LUMPUR: Ahli Parlimen Pengerang, Datuk Seri Azalina Othman Said memberitahu ada pemimpin bimbang rakyat tahu cerita sebenar.

Beliau berkata demikian ketika berucap pada Taklimat Khas Presiden UMNO di Pusat Dagangan Dunia Kuala Lumpur (WTCKL) semalam.

Azalina yang juga Penasihat Khas kepada Perdana Menteri (Undang-Undang dan Hak Asasi Manusia) berkata, mana-mana orang jadi Perdana Menteri mestilah melantik Peguam Negara dalam kalangan ‘orang dia’ untuk memudahkan segala urusan.

“Pelantikan Peguam negara adalah atas nasihat Perdana Menteri dan beliau seharusnya melantik ‘orang dia’ untuk memudahkan segala urusan.

“Jika kuasa penukaran Peguam Negara di tangan Perdana Menteri, mengapa Perdana Menteri tidak menukar Peguam Negara, malah ia adalah bidang kuasa Perdana Menteri,” katanya.

Taklimat Khas Presiden UMNO itu antara lain bertujuan menunjukkan solidariti parti kepada bekas Perdana Menteri, Datuk Seri Najib Razak, susulan keputusan Mahkamah Persekutuan mengekalkan sabitan dan hukuman terhadapnya atas kesalahan menyeleweng dana SRC International Sdn Bhd.

Azalina menambah, itu sebab kalau dilihat sejarah mana-mana negara demokrasi, Peguam Negara akan ditukar mengikut suara kepimpinan negara.

“Takkan nak tukar peguam pun tak boleh? Kalau sudah kata salah, tukar peguam 10 kali pun salah. Betul tak?

“Kalau sudah buat keputusan berapa kali tangguh pun keputusan sama, betul tak?

“Itu yang saya tidak faham, agaknya kan, yang pelik bin ajaib, dia tak nak orang tahu cerita sebenar,” katanya.

Menurut Azalina lagi, ceritanya mudah sahaja.

“Saya sudah jadi Ketua UMNO Bahagian sudah 20 tahun, mestilah Setiausaha Bahagian orang saya, mestilah Ketua Penerangan orang saya, sebab saya lantik.

“Tetapi Ketua Pemuda, Ketua Puteri, Ketua Wanita, Naib dan Timbalan dipilih daripada bawah oleh ahli betul tak?

“Itu dalam prosedur politik, kami-kami ini pernah jadi Menteri, dan ada yang di sini, masih jadi menteri.

“Kalau bermula dengan Datuk Seri Najib, tidak akan berakhir dengan kita semua, sebab kuasa dia besar, kata orang Johor sebesarnya.

“Sewajarnya boleh tangguh dua ke tiga bulan tapi Tan Sri Shafee nak minta tangguh sehari nak tukar baju pun tak sempat sebab nak masukkan juga,” katanya.

Author

Fhatihah Zakinan

View all posts

View all posts


Dihujani kecaman dek botol air MommyHana

KUALA LUMPUR: Tindakan seorang wanita membelikan botol air berkualiti tinggi jenama MommyHana kepada tiga adik kesayangannya menerima kecaman netizen di Twitter dan Tiktok kerana menganggap harganya terlalu mahal.

Wanita terbabit, tular selepas memuat naik video rakaman di Tiktok @itsmeaisyah_ bersama tiga kanak-kanak dan meminta mereka membuat pilihan masing-masing sama ada ‘atas’ atau ‘bawah’ yang merujuk kepada botol air atau beg sekolah, memandangkan musim persekolahan bermula.

Ketiga-tiga mereka, termasuk seorang Orang Kelainan Upaya (OKU) kudung tangan kiri, memilih botol air.

Aisyah kemudian menempah botol air jenama MommyHana di laman sesawang, dan meminta setiap mereka memilih botol air pilihan masing-masing.

Bagaimanapun, video yang diulang tayang sebanyak 2.8 juta kali itu, mendapat reaksi negatif daripada netizen apabila ada yang mempertikaikan tindakannya membeli botol air untuk adik-adiknya.

Terkejut dengan penerimaan itu, Aisyah menjelaskan isu itu di laman TikToknya, jika kita sendiri mahu membelikan sesuatu untuk orang yang tersayang, pasti kita tidak akan merasakan barangan itu mahal.

“Malah, jika kita sendiri membelikan botol air yang kurang kualitinya untuk anak kecil lalu botol itu jatuh dan pecah, kita sendiri terpaksa membelinya berkali-kali, membuatkan kos untuk membeli botol air itu sendiri menjadi mahal.

“Berbeza jika kita membelikan botol air yang berkualiti, cantik dan tahan lasak, pastinya ia lebih berbaloi untuk dibeli sekali saja dalam tempoh yang lama,” katanya.

Aisyah turut menambah, dia cuma berkongsi video itu di Tiktok kerana mahu orang ramai tahu kewujudan botol berkenaan bukan sahaja berkualiti tinggi, malah pelbagai warna dan corak sesuai untuk pilihan kanak-kanak lelaki atau perempuan.

Lebih menarik lagi, terdapat label pada botol berkenaan yang memudahkan pengguna kanak-kanak mengikut arahan waktu dan tempoh minum yang sesuai.

Sementara itu, Pengasas MommyHana , Hana Shahadan berkata, dia yang menerima khabar itu turut terkilan dan kecewa atas kecaman yang diterima di Twitter dan TikTok yang mendakwa harga produk MommyHana mahal.

Hana berkata, masyarakat tidak tahu usaha yang diletakkan untuk menghasilkan sesuatu produk, apatah lagi produk itu adalah berkualiti, tahan lama dan terbaik.

“Sebagai perbandingan, kita boleh membeli secawan kopi dengan harga RM15 ke RM20 tanpa banyak soal hanya kerana produk itu adalah produk dari negara luar.

“Jadi, kenapa orang kita sendiri mahu mengecam produk tempatan sendiri hanya kerana harga yang bagi mereka mahal?,” katanya

Hana menjelaskan, hampir dua MommyHana menjalankan penyelidikan dan mengeluarkan modal mencecah jutaan ringgit bagi menghasilkan botol air terbaik untuk kanak-kanak.

“Jangan seperti anjing menyalak di bukit. Bukit tak runtuh, termalu diri sendiri,” katanya menerusi hantaran di laman sosial miliknya.

Untuk rekod, MommyHana ditubuhkan pada 2016, dan mula dikenali ramai dengan produk buku interaktif iaitu My First Book dan My Islamic Book.

Syarikat milik penuh Bumiputera ini turut menghasilkan Islamic Audio Device serta makanan tambahan seperti Excel Hana, Emmune Kids dan Emmune Adult.

Syarikat yang diasaskan oleh pasangan suami isteri, Farid dan Hana itu semakin melebarkan pengaruhnya dengan menghasilkan produk persekolahan untuk kanak-kanak pada penghujung 2022.

Produk persekolahan MommyHana bukan sekadar berkualiti tinggi, bahkan berteknologi dan boleh diimbas menggunakan aplikasi MommyHana.

Dengan harga yang mampu milik, MommyHana menawarkan pilihan buat ibu bapa untuk membelikan produk persekolahan yang sangat cantik, berwarna-warni, berkualiti serta tahan lama.

Author

Tun Puteh Wanti

View all posts

View all posts


Alasan penat Sze Fei-Nur Izzudin, Rexy akui salah faham

KUALA LUMPUR: Pengarah Kejurulatihan Beregu Persatuan Badminton Malaysia (BAM), Rexy Mainaky mengakui terdapat salah faham dalam isu alasan penat diberikan beregu lelaki negara Goh Sze Fei-Nur Izzuddin Rumsani selepas tewas pada Terbuka Singapura 2022, baru-baru ini.

Rexy menjelaskan jurulatih beregu Tan Bin Shen telah menyampaikan maklumat salah kepadanya berhubung faktor yang menyebabkan Sze Fei-Nur Izzuddin, selaku pilihan keenam kejohanan, tewas dalam pusingan kedua Terbuka Singapura 2022 itu.

Gandingan ke-12 terbaik dunia itu tumpas kepada pasangan bukan pilihan dari India M.R. Arjun-Dhruv Kapila, 18-21, 24-22, 21-18 dalam saingan yang berlangsung di Stadium Tertutup Singapura.

“Mereka (Sze Fei-Nur Izzuddin) tak cakap penat. Hanya salah faham daripada Bin Shen sewaktu beliau sampaikan kepada saya,” katanya kepada Bernama hari ini.

Sebaliknya, pakar beregu dari Indonesia itu memaklumkan aksi kurang konsisten dipamerkan Sze Fe-Nur Izzuddin pada set ketiga perlawanan itu membawa padah kepada mereka dalam kejohanan tersebut.

Jumaat lepas, Rexy menyifatkan alasan penat diberikan juara Terbuka Jerman 2022 itu sebagai tidak munasabah kerana percaya mereka mendapat rehat secukupnya selepas tersingkir di pusingan pertama Masters Malaysia kepada pasangan Indonesia Fajar Alfian-Muhammad Rian Ardianto, 14-21, 20-22, pada 5 Julai lepas.

Menerusi satu hantaran di laman Instagram Ahad lepas, Nur Izzuddin menyatakan mereka tidak pernah memberi alasan selepas tewas kerana menyedari kekalahan perlu diterima dalam mana-mana kejohanan disertai. – BERNAMA


Taska disita selepas bayi lelaki tidak sedarkan diri

MELAKA: Jabatan Kebajikan Masyarakat (JKM) Melaka mendapati taman asuhan kanak-kanak (taska) yang menjaga bayi lelaki berusia 12 bulan yang dikatakan tidak sedarkan diri secara tiba-tiba pada Selasa, tidak berdaftar.

Pengarah JKM Melaka, Zulkifli Hanafiah, berkata daripada pemeriksaan dijalankan pihaknya mendapati premis yang terletak di Pertam Jaya itu beroperasi secara tidak sah kerana tidak mempunyai lesen.

“Justeru itu semalam (Khamis) kita mengambil tindakan LAK atau sita ke atas premis terbabit dan pengusaha mempunyai tempoh 21 hari untuk membuat perakuan bagi membolehkan premis itu dibenarkan kembali beroperasi.

“Tindakan itu diambil di bawah Seksyen 6(1) Akta Taman Asuhan Kanak-Kanak 1984, iaitu mengendalikan suatu taska tidak berdaftar,” katanya ketika dihubungi.

Menurutnya, hasil semakan juga mendapati taska berkenaan baru berpindah dan beroperasi di premis itu pada Ogos lalu.

“Sebelum ini taska terbabit beroperasi di lokasi lain dan mempunyai lesen sehingga 2026 tetapi terbatal selepas ia berpindah ke premis baharu.

“Di premis baharu ini ia tidak berdaftar,” katanya.

Sementara itu, Exco Pembangunan Wanita, Keluarga dan Komuniti negeri, Datuk Kalsom Noordin, berkata JKM diminta untuk turun padang bagi mengenal pasti taska atau pusat jagaan yang beroperasi tanpa lesen.

“Saya arahkan JKM untuk turun padang dan memeriksa setiap taska yang beroperasi sama ada berdaftar atau tidak.

“Saya faham ada di antara premis ini masih dalam proses memohon lesen dan menunggu kelulusan.

“Jadi, saya juga akan mengadakan perbincangan bersama JKM dan Jabatan Bomba dan Penyelamat Malaysia (JBPM) bagi mengenal pasti punca terdapat permohonan yang mengambil masa agak lama,” katanya.

Mengulas lanjut, beliau turut menyeru kepada ibu bapa khususnya golongan muda agar terlebih dahulu membuat semakan ke atas taska yang ingin atau dipilih mereka untuk menghantar anak.

Media sebelum ini melaporkan, bayi lelaki berusia 12 bulan mengalami pendarahan di kepala selepas tidak sedarkan diri ketika dalam jagaan di sebuah taska di Pertam Jaya, Semabok.

Ketua Polis Daerah Melaka Tengah, Asisten Komisioner Christopher Patit, berkata pihaknya menerima maklumat mengenai kejadian susulan laporan polis yang dibuat oleh bapa bayi terbabit pada 12.30 tengah hari, Selasa. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Erling Haaland dipilih sebagai muka depan EA Sports FC24

EA FC 24 telah mengumumkan secara rasmi Erling Haaland dari Manchester City dipilih untuk menggantikan Kylian Mbappe dan Sam Kerr sebagai wajah baharu siri permainan itu.

EA Sports akhirnya memberi kita butiran lanjut tentang EA FC 24. Ini merupakan siri pertama baharu terbitan dari EA Sports FC.

Siri yang merupakan penggantian kepada francais FIFA dan EA itu telah memilih untuk menukar muka hadapan permainan ini buat kali pertama sejak FIFA 21.

Ia memilih penyerang Man City iaitu Erling Haaland sebagai wajah baharu mereka.

He’s in the club.

Erling Haaland is the EA SPORTS #FC24 Standard Edition Cover Star. Pre-order now: https://t.co/8eVzx2tk9h pic.twitter.com/BSx15YAyyG

— EA SPORTS FC (@EASPORTSFC) July 13, 2023

Mbappe telah menjadi poster untuk EA dalam FIFA 21 sebelum ini. Pemain bintang Paris Saint-Germain (PSG) telah muncul pada muka depan siri permainan EA ini untuk tiga tahun berturut-turut, termasuk FIFA 23 bersama penyerang Wanita Chelsea, Kerr.

Nasib berbeza antara kedua-dua pemain ini, kerana Kerr yang merupakan pemain kebangsaan Australia menjadi salah seorang daripada 31 pemain yang menyertai Haaland pada kulit hadapan Ultimate Edition.

Author

Muhammad Nor Fadzly Mahat

View all posts

View all posts


X perkenalkan Community Notes bantu sekat berita palsu

APLIKASI X kini tampil memperkenalkan Community Notes dengan fungsi menambah nota konteks pada ciapan yang dihantar dalam platform bagi menyelesaikan masalah penyebaran maklumat palsu.

Pemiliknya, Elon Musk mengumumkan ciapan X yang telah dibetulkan oleh Community Notes tidak layak untuk menerima pendapatan, lapor Amanz.

Beliau turut menyatakan bahawa pengguna tidak boleh menyalahgunakan ciri ini jika ada yang berniat untuk menghalang pencipta kandungan menerima pendapatan.

Secara tidak langsung menerusi kemas kini ini, X menjadi platform yang hanya mempunyai maklumat tepat dan tidak membayar pencipta kandungan yang cuba menyebabkan kekecohan.

Namun, pelanggan X Premium masih boleh menjana pendapatan sekiranya mempunyai impresi yang mencapai lima juta dalam masa tiga bulan serta mempunyai sekurang-kurangnya 500 pengikut.

Author

Diyana Rahip

View all posts

View all posts


Bersosial di telefon pintar punca remaja perempuan kemurungan – Kajian

REMAJA perempuan lebih terjerumus mengalami kemurungan akibat menghabiskan banyak masa bersosial di telefon pintar, kata pakar psikiatri KPJ Ampang Puteri Specialist Hospital, Datuk Dr Azhar Md Zain.

Menurutnya, tinjauan Kesihatan dan Morbiditi Kebangsaan 2017 menunjukkan, enam daripada tujuh remaja sekolah menengah di Malaysia adalah pengguna internet aktif.

Malah, sesetengah penyelidik turut menyifatkan masalah kemurungan berpunca daripada penggunaan telefon pintar khususnya dalam kalangan remaja.

“Kedua-dua lelaki dan wanita muda menghabiskan banyak masa pada telefon pintar mereka.

“Walau bagaimanapun, ia lebih memberi kesan kepada remaja perempuan berbanding lelaki dan salah satu puncanya adalah kerana gadis menghabiskan lebih banyak masa bersosial di telefon pintar mereka.

“Ia termasuk menghantar mesej dan berinteraksi di media sosial,” katanya seperti dilapor mStar.

Jelasnya, kajian sama turut mendapati kanak-kanak perempuan yang menghabiskan enam jam atau lebih di media sosial sangat tidak berpuas hati berbanding mereka yang menghabiskan hanya 30 minit sehari di media sosial.

Tambahnya, kanak-kanak lelaki lebih cenderung menggunakan telefon pintar mereka untuk bermain permainan video.

“Kaitannya sudah ditemui antara penggunaan media digital yang sederhana dan berat dengan peningkatan kadar isu kesihatan mental serta kesejahteraan psikologi lebih teruk dialami remaja perempuan.

“Satu kajian mendapati bahawa kadar kemurungan juga sejajar dengan jumlah masa yang dihabiskan di media sosial,” ujarnya.

Author

Diyana Rahip

View all posts

View all posts


Kawalselia Padi Dan Beras jangan tunduk kepada kartel padi – PeSawah

ALOR SETAR: Pertubuhan Persaudaraan Pesawah Malaysia (PeSawah) kesal dengan penurunan harga pembelian padi kepada sekitar RM1,250 daripada RM1,700 setiap metrik tan dipercayai kesan dari campur tangan kartel.

Pengerusinya, Mohd Fuad Yaacob berkata, penurunan itu berlaku dalam masa yang singkat meskipun jaminan telah dibuat oleh Kawalselia Padi Dan Beras, sekaligus menganiaya pesawah yang turut berhadapan peningkatan kos operasi pengeluaran.

“Apakah Kawalselia Padi dan Beras sudah tunduk kepada kartel-kartel padi? Kami berharap agar harga belian ini ditetapkan pada harga RM1,700 supaya ia dapat dinikmati petani di seluruh negara.”

“Dalam situasi ini, kerajaan perlu mengkaji semula peranan badan kawal selia dan melakukan bedah siasat bagi melihat kewujudannya membantu pesawah atau sebaliknya,” katanya.

Padiberas Nasional Berhad (Bernas) juga katanya turut membeli padi pada harga yang rendah, meskipun telah dipersetujui untuk pembelian pada harga RM1,600 per metrik tan.

Exco PeSawah, Abdul Rashid Yob pula menjelaskan peningkatan harga beras yang dikawal oleh kerajaan pada ketika ini, menyebabkan kesan rantaian kepada pesawah.

“Apabila harga beras terus kekal RM2.60 sekilogram, maka kos-kos awal ditanggung oleh pesawah. Ini bermaksud petani menyara rakyat Malaysia termasuk pendatang asing.”

“Ini tidak adil kepada kami kerana kos input pertanian, baja, racun dan sebagainya sudah meningkat,” katanya.

Tambahnya, harga jualan benih padi juga meningkat mendadak kepada hampir RM60 sekampit, berbanding harga RM35 meskipun sudah disubsidi kerajaan.

Justeru, pemantauan dan penguatkuasaan yang berterusan dituntut pesawah bagi memastikan tidak ada manipulasi dilakukan di mana-mana bahagian rantaian pengeluaran padi dan beras dalam menjamin pengeluaran yang mencukupi.

Ini termasuk menyalurkan terus subsidi padi kepada pesawah bagi membolehkan urusan pembelian dilakukan mengikut keperluan dan kesesuaian benih padi.

Beliau berkata demikian ketika ditemui selepas mengadakan bantahan isu harga belian padi bersama pesawah di Kampung Lahar Budi, di sini. – Buletin TV3

Author

Media Variasi

View all posts

View all posts


Polis tahan lelaki cetus kekacauan di Stadium Sultan Mizan Zainal Abidin

KUALA TERENGGANU: Polis menahan seorang lelaki berusia 27 tahun yang disyaki terlibat dalam insiden kekacauan terhadap pegawai dan pemain pasukan Selangor FC malam tadi.

Ketua Polis Terengganu, Datuk Rohaimi Md Isa berkata lelaki tersebut yang berasal dari bandar raya ini, ditahan ketika sedang melontar batu ke arah bas yang membawa pegawai dan pemain pasukan Selangor untuk pulang ke hotel penginapan selepas perlawanan separuh akhir kedua Piala Malaysia di Stadium Sultan Mizan Zainal Abidin (SSMZA).

“Insiden itu menyebabkan kerosakan pada tingkap dan badan bas. Sehubungan itu, satu laporan polis dibuat oleh pihak pengurusan Selangor FC di Balai Polis Gong Badak malam tadi.

“Kes disiasat mengikut Seksyen 427 Kanun Keseksaan (melakukan khianat) yang jika sabit kesalahan boleh dikenakan hukuman penjara maksimum lima tahun atau denda atau kedua-duanya sekali,” katanya dalam kenyataan hari ini.

Menurut Rohaimi insiden itu dipercayai bermula apabila sekumpulan 300 penyokong Terengganu FC (TFC) berkumpul di luar kawasan pagar SSMZA, di laluan keluar penyokong pasukan Selangor.

Bagaimanapun, polis bertindak menyuraikan perhimpunan itu dan mengarahkan kumpulan tersebut beredar dari kawasan stadium.

“Semasa bas bergerak balik ke hotel penginapan dengan diiringi pihak polis, beberapa kumpulan tiba-tiba bertindak liar dengan melontar objek keras serta batu.

“Bagaimanapun, selepas pukul 2 pagi semua bas penyokong Selangor yang diiringi polis selamat memasuki laluan Lebuhraya Pantai Timur 2 (LPT 2),” katanya.

Rohaimi berkata, beliau telah menggerakkan pasukan khas untuk mengesan beberapa suspek lain yang terlibat dan tindakan tegas akan dikenakan terhadap mereka yang didapati bersalah.

Beliau turut memberi peringatan kepada penyokong bola sepak supaya lebih bertanggungjawab dan tidak menjadikan arena sukan sebagai tempat untuk mengganggu gugat ketenteraman awam. – BERNAMA


Orang ramai dakwa MUDA punca pecah undi

PETALING JAYA: Orang ramai menyuarakan rasa tidak berpuas hati di media sosial berhubung penyertaan Parti Ikatan Demokratik Malaysia (Muda) pada Pilihan Raya Negeri (PRN) yang didakwa menjadi punca pecah undi.

Tinjauan di media sosial mendapati, rata-rata pengguna menyifatkan parti tersebut turut menjadi punca kekalahan Pakatan Harapan (PH) selain turut menggesa parti tersebut keluar daripada blok kerajaan.

“Buang sajalah Muda ini. Dahlah sombong, bodoh, pecah undi bagi PN menang pulak tu,” ciap seorang pengguna @bumilangit.

“Sungai Kandis tumbang, budak Muda yang bergambar dengan sampah ni punca pecah undi. Mangkuk,” ciap @faizfadzil.

“Steady Muda pecah undi walaupun dekat parlimen duduk blok PH/BN. Ini semangat setiakawan yang patut dipuji. Mengalahkan blok sendiri, memenangkan lawan di parlimen. Hebat anak muda,” sindir @Syfq_H.

Terdahulu, PRN Selangor kali ini menyaksikan Muda gagal memperoleh mana-mana kerusi.

Muda mempertaruhkan 14 calon di Kuala Kubu Baharu, Taman Templer, Bukit Antarabangsa, Pandan Indah, Dusun Tua, Seri Serdang, Subang Jaya, Seri Setia, Bukit Gasing, Bandar Utama, Kota Anggerik, Batu Tiga, Sentosa dan Sungai Kandis.

Susulan kekalahan itu, Presidennya, Syed Saddiq Syed Abdul Rahman berkata, kegagalan kali ini tidak akan mematahkan semangat sebaliknya akan menjadi satu pengajaran yang mematangkan mereka. – KOSMO

Authors

Media Variasi

View all posts

Diyana Rahip

View all posts

View all posts

View all posts


Calon-calon timbalan menteri dimuktamadkan dalam masa terdekat

KUALA LUMPUR: Calon-calon bagi jawatan Timbalan Menteri akan dimuktamadkan dalam masa terdekat, kata Perdana Menteri, Datuk Seri Anwar Ibrahim.

Perkara itu dimaklumkan Perdana Menteri menerusi perkongsian di laman Facebook beliau hari ini.

Anwar turut memaklumkan mesyuarat Kabinet mingguan pagi tadi berjalan dengan suasana yang harmoni dan produktif.

“Saya menegaskan bahawa isu-isu rakyat terutamanya masalah kos sara hidup harus diberi tumpuan dan diselesaikan sesegera mungkin,” katanya dalam catatan tersebut.

Pada 3 Disember lepas, dua Timbalan Perdana Menteri dan 25 menteri Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Dua Timbalan Perdana Menteri itu adalah Ahli Parlimen Bagan Datuk, Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Ahli Parlimen Petra Jaya, Datuk Seri Fadillah Yusof yang juga Menteri Perladangan dan Komoditi.

Dalam satu lagi catatan, Anwar berkata, beliau terbuka menerima cadangan yang lebih baik dalam membantu pesawah miskin di seluruh negara dan tumpuan kerajaan ketika ini ini adalah menggunakan kuasa untuk membela kepentingan rakyat terutamanya pesawah miskin.

“Kalau ada pihak lain yang ingin menyanggah usaha kerajaan dalam membantu pesawah miskin, pihak tersebut dipersilakan mengusulkan alternatif. Saya terbuka menerima cadangan yang lebih baik,” kata Anwar.

Pada sidang media Isnin lepas, Anwar berkata kerajaan pimpinannya akan meneliti isu monopoli import beras yang dikuasai tokoh korporat Tan Sri Syed Mokhtar Al-Bukhary serta meneliti keuntungan beliau yang membeli pegangan Bernas milik Tan Sri Tan Boon Seng dengan harga RM800 juta dan Datuk Seri Shahidan Kassim (RM400 juta).

Anwar turut meminta supaya isu monopoli import beras yang dikuasai  Syed Mokhtar tidak dipolitikkan  kerana usaha itu berniat membantu pesawah miskin. – BERNAMA


Netizen persoal gaya purdah Neelofa

PEMAKAIAN purdah, niqab dan burqa terhadap wanita berfungsi untuk mengelakkan fitnah dunia yang mungkin terpesona melihat setiap inci ciptaan Allah.

Namun, netizen mula mempersoalkan keikhlasan pemilik nama Neelofa mengenakan pemakaian berkenaan apabila dilihat sekadar fesyen semata-mata.

Kain satin berkilat yang kadang-kadang menampakkan bentuk tubuhnya, berkasut tumit tinggi dan hiasan mata termasuk mengenakan lensa mata.

Menerusi video iklan terbaharunya, kelihatan ibu seorang anak itu mengenakan jubah yang menampakkan betis kaki dan kasut tumit tinggi.

Pelbagai komen bertebaran mempersoalkan kenapa Neelofa berpurdah dan berfesyen? Antara komen netizen:

Lurveseeker_ Macam mana dia boleh pakai kasut setinggi itu

fitrianisaandari Hmm sepatutnya tabaruj?

rozita_kadir_1511 pakai baju labuh, xpki nampak betis buat apa

Apa yang diharapkan netizen adalah artis kesayangan ramai itu menjadi diri sendiri dan tidak perlu bimbang dibenci jika mereka memilih diri mereka sendiri.

Author

Tun Puteh Wanti

View all posts

View all posts


PRU15: Tok Pa sahkan tidak pertahan Parlimen Jeli

KOTA BHARU: Penyandang kerusi Parlimen Jeli, Datuk Seri Mustapa Mohamed hari ini mengumumkan beliau tidak mempertahankan kerusi tersebut pada Pilihan Raya Umum Ke-15 (PRU15).

Mustapa yang juga Menteri di Jabatan Perdana Menteri (Ekonomi) berkata, hasrat untuk tidak menawarkan diri bertanding juga telah dimaklumkan kepada Pengerusi Perikatan Nasional (PN) yang juga Presiden Bersatu, Tan Sri Muhyiddin Yassin.

“Keputusan ini dibuat antaranya mengambil kira nasihat doktor mengenai tahap kesihatan yang tidak mengizinkan saya untuk terus berkhidmat sebagai wakil rakyat yang berkesan,” katanya dalam kenyataan, hari ini.

Mustapa turut menzahirkan ucapan setinggi-tinggi terima kasih kepada kepada rakyat di kawasan Jeli yang sentiasa memberi sokongan dan kerjasama sepanjang beliau merencanakan agenda pembangunan sosiekonomi di kawasan tersebut sejak tahun 1995.

“Sesungguhnya saya amat menghargai kepercayaan yang diberikan kepada saya selama ini untuk mewakili rakyat di Parlimen Jeli,” katanya.

Beliau turut mengucapkan setinggi-tinggi terima kasih kepada semua sahabat yang menganggotai Jemaah Menteri atas segala bimbingan dan kerjasama yang diberikan sepanjang berada dalam barisan Jemaah Menteri.

“Terima kasih kepada kepimpinan kerajaan, penjawat awam persekutuan dan negeri serta parti atas sokongan yang diberikan kepada saya sepanjang berkhidmat sebagai anggota pentadbiran kerajaan dan Ahli Parlimen,” katanya.

Mustapa yang bertanding atas tiket Barisan Nasional (BN) memenangi kerusi Parlimen Jeli sejak tahun 1995 dan mempertahankan kerusi berkenaan lima penggal kecuali pada 1999-2004 yang menyaksikan beliau tewas kepada calon PAS, Mohd Apandi Mohamad.

Pada PRU14, Mustapa menang di kerusi Parlimen Jeli dengan majoriti 6,647 undi menewaskan calon PAS dan PKR. – BERNAMA


JKM selamatkan seorang remaja dari Madrasah Darussolihin

KUALA LUMPUR: Ketua Pengarah Jabatan Kebajikan Masyarakat (JKM), Datuk Shaharuddin Abu Sohot mengesahkan pihaknya menyelamatkan seorang remaja dari Madrasah Darusolihin Jalan Kebun Shah Alam.

Beliau berkata, tindakan itu hasil siasatan JKM minggu lalu ke atas pusat berkenaan.

“Remaja itu berusia 15 tahun dan selepas JKM mengambil keterangan remaja berkenaan, dia telah dikeluarkan keluarganya dan dipindahkan ke institusi lain. Pemindahan itu juga atas pilihan keluarga.

“Remaja itu berada dalam keadaan baik. Jumlah keseluruhan penghuni tidak dapat dipastikan kerana ia tidak berdaftar sebagai rumah perlindungan.

“Hanya seorang itu sahaja kategori kanak-kanak iaitu bawah usia 18 tahun.

“Premis itu bukan lagi berfungsi sebagai rumah pelindungan kanak- kanak kerana tiada lagi kanak-kanak di sana,” katanya kepada MEDIA VARIASI.

Terdahulu, Jabatan Agama Islam Selangor (JAIS) mengesahkan tidak meluluskan atau akan menerima pendaftaran Madrasah Darussolihin di Jalan Kebun, Shah Alam yang menjalankan pusat pemulihan yang tidak diwartakan.

Pengarah JAIS, Datuk Mohd Shahzihan Ahmad dilapor berkata, keputusan itu berikutan premis berkenaan bukan berfungsi sebagai sekolah yang perlu mematuhi silibus dan kurikulum pendidikan Islam di Selangor.

Sebaliknya, katanya ia berfungsi dan beroperasi sebagai pusat pemulihan yang seharusnya diambil perhatian oleh pihak Jabatan Kebajikan Masyarakat (JKM).

Katanya Madrasah Darussolihin pusat perlindungan bukan sekolah, tidak berdaftar dan tidak dibenarkan berdaftar kerana tidak ikut modul JAIS.

Bagaimanapun pada masa yang sama tidak ada undang-undang yang boleh menghalang menggunakan nama madrasah.

Sementara itu, turut difahamkan beberapa ibu bapa telah mengeluarkan anak-anak mereka daripada premis itu sejak beberapa minggu lalu.

Author

Tun Puteh Wanti

View all posts

View all posts


Keluarga sendiri pun boleh jadi toksik, ini tandanya

PASTI setiap orang menginginkan lingkungannya dipenuhi dengan aura positif dan sentiasa menyokong penuh tanpa membantah apa jua keputusan yang dilakukan.

Namun, ia berbeza apabila ahli keluarga sendiri secara alami mempunyai ciri ciri toksik.

Baru-baru ini, kecoh mengenai isu kekeluargaan yang melanda salah seorang penyanyi popular negara kita.

Sehinggakan ada di antara netizen terbuka hati meluahkan bahawa dalam ahli keluarga mereka turut mempunyai sifat dengki dengan darah daging sendiri.

Malah, agak sukar untuk mengenali keluarga toksik dan mungkin anda tidak menyedari telah masuk ke dalamnya.

Tetapi apabila dibiarkan, anda akan sentiasa berada dalam tekanan negatif.

Oleh itu, jom kita kenal pasti apakah tanda-tanda keluarga toksik yang perlu anda awasi.

Tanda-tanda keluarga toksik:

Public Health Malaysia menerusi aplikasi X berkata, perselisihan faham dalam kalangan ahli keluarga adalah satu perkara normal tetapi jika berlaku secara berterusan akan menyebabkan beban kesihatan mental yang parah.

Justeru, carilah seseorang yang anda percaya untuk meluahkan perasaan dan dapatkan bantuan jika memerlukan sokongan.

Author

Nurul Ain Japri

View all posts

View all posts


STAM 2022 catat peningkatan dengan gred purata nasional 3.13

BANTING: Keputusan peperiksaan Sijil Tinggi Agama Malaysia (STAM) Tahun 2022 menunjukkan peningkatan dengan gred purata nasional adalah 3.13 berbanding pada 2021 iaitu 3.15, kata Menteri Pendidikan Fadhlina Sidek.

Berucap ketika mengumumkan keputusan Peperiksaan STAM di Sekolah Agama Menengah Tinggi Tengku Ampuan Rahimah hari ini, beliau berkata bagi gred purata sekolah Kementerian Pendidikan (KPM) pula adalah 2.91 berbanding tahun 2021 iaitu 2.92, iaitu peningkatan sebanyak 0.01.

“Pencapaian peperiksaan STAM bagi sekolah KPM telah menunjukkan kualiti yang lebih baik. Saya percaya kejayaan ini adalah hasil usaha gigih semua pihak dalam meningkatkan kualiti pengajaran guru, penyediaan kemudahan bilik darjah yang kondusif, bekalan buku teks dan lain-lain keperluan yang menyokong proses pembelajaran murid,” katanya.

Katanya, calon peperiksaan STAM Tahun 2022 yang berdaftar adalah 4,634 orang meliputi calon sekolah KPM seramai 1,363 orang; Sekolah Menengah Agama Negeri (1,941 orang); Sekolah Menengah Agama Rakyat (259 orang); Sekolah Menengah Swasta (36 orang) dan calon persendirian (1,035 orang).

Fadhlina berkata, sijil peperiksaan STAM bukan sahaja diiktiraf untuk kemasukan ke program Ijazah Pertama di Universiti Al Azhar Al Sharif, Mesir tetapi juga untuk kemasukan ke universiti tempatan.

“Sijil STAM turut mendapat pengiktirafan oleh Jabatan Perkhidmatan Awam, iaitu setaraf dengan Sijil Tinggi Persekolahan Malaysia. Ini bermakna pemegang sijil STAM juga layak untuk memasuki pekerjaan dalam sektor perkhidmatan awam seperti pemegang sijil STPM,” katanya.

Sehubungan itu, katanya beliau amat menyokong dan menggalakkan murid-murid yang berminat untuk melanjutkan pelajaran dalam bidang agama di Timur Tengah, khususnya di Universiti Al- Azhar Al Sharif mahupun universiti tempatan, untuk meneruskan hasrat mereka tanpa ragu kerana hala tuju dan laluan masa hadapan yang cerah sedia menanti.

Berhubung isu tular di media sosial yang mendakwa seorang Penolong Kanan Hal Ehwal Murid (PKHEM) telah dipindahkan dan diturunkan gred kepada guru biasa di sekolah baharu, Fadhlina menjelaskan tidak timbul isu penurunan gred.

“Tidak tepat laporan itu, saya fikir kita telah melaksanakan proses kerja itu dengan cukup cermat dan berhati-hati dan kita ambil kepentingan semua pihak dan ini adalah proses (perpindahan) biasa.

“Masyarakat mungkin tidak faham tentang isu gred perguruan sebab itu saya kata proses kerja atau proses penukaran dan perpindahan ini, proses kerjanya tidak ada masalah. Tiada isu mengenai dia diturunkan pangkat,” katanya. – BERNAMA


PH Melaka terbuka terima calon ‘payung terjun’

ALOR GAJAH: Pakatan Harapan (PH) Melaka bersifat terbuka dan tidak menolak kemungkinan menerima calon luar Melaka untuk bertanding di mana-mana enam kerusi Parlimen di negeri berkenaan pada Pilihan Raya Umum ke-15 (PRU15).

Pengerusi PH Melaka, Adly Zahari berkata, pertimbangan itu akan dilihat dengan syarat calon ‘payung terjun’ itu mampu memberikan perkhidmatan terbaik kepada rakyat.

“Parti ini bersifat nasional…tiada garis atau kawasan negeri menghalang kita dalam memberi perkhidmatan kepada rakyat. Jadi kita cari calon berpotensi yang mampu memberi perkhidmatan kepada masyarakat,” katanya.

Beliau berkata demikian kepada pemberita selepas hadir ke Jelajah Mega Harapan Negeri Melaka dan Pelancaran Jentera PRU15 Harapan Melaka Taman Sungai Petai Permai di sini lewat malam tadi, yang dilancarkan Pengerusi PH yang juga Presiden Parti Keadilan Rakyat (PKR), Datuk Seri Anwar Ibrahim.

Pada masa yang sama, Adly memaklumkan komposisi calon yang akan diketengahkan pada PRU15 mungkin terdiri daripada gabungan muka baharu dan lama.

Mengulas mengenai senarai calon, Adly berkata PH Melaka kini hanya menunggu Parti Amanah Negara (Amanah) untuk memuktamadkan senarai akhir calon yang dijangka diserahkan pada 30 Okt ini.

“Secara asasnya kita semua hampir memuktamadkan (senarai calon). Insya-Allah, apabila semua parti sudah sepakat ia akan diumumkan dalam masa terdekat,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


EPL: Liverpool teruskan kebangkitan, menang 1-0 ke atas West Ham

JARINGAN penyerang, Darwin Nunez telah meneruskan kebangkitan Liverpool dengan menewaskan West Ham United 1-0, dalam perlawanan Liga Perdana Inggeris, di Anfield, awal pagi tadi.

Kemenangan itu membawa kemenangan ketiga berturut-turut dalam semua kejohanan setelah cemerlang menang besar 7-1 ke atas Rangers dalam Liga Juara-Juara Eropah dan menumbangkan Juara bertahan EPL, Manchester City 1-0 pada hujung minggu lalu.

Gol Liverpool dihasilkan oleh Nunez yang menyudahkan hantaran lintang Kostas Tsimikas dengan tandukan padu di minit ke-23 sekaligus menewaskan penjaga gol West Ham, Lukasz Fabianski.

Nunez hampir menggandakan jaringannya melalui percubaan rembatan pada dua minit kemudian namun hanya sekadar singgah di tiang gol.

Selain Nunez, penjaga gol, Alisson Becker turut beraksi cemerlang menyelamatkan sepakan penalti dari Michael Bowen untuk memastikan Liverpool kekal mendahului di babak pertama.

Liverpool yang turun beraksi tanpa beberapa pemain bintang seperti Diogo Jota dan Luis Diaz akibat kecederaan ternyata lega dengan kemenangan tersebut yang menghidupkan momentum mereka untuk memperbaiki kedudukan dalam liga setelah bermula dengan prestasi kurang memberangsangkan.

Nunez kini dilihat memiliki rentak setelah berpindah ke Liverpool dengan nilai bayaran 64 juta pound sterling dari Benfica dengan rekod lima jaringan setakat ini dalam semua kejohanan dengan tiga gol daripada empat perlawanan.

Kemenangan itu membawa Liverpool menduduki tangga ketujuh dengan 16 mata sementara West Ham di tangga 13 dengan 11 mata.

Author

Mohamad Fitri Hazim Hazam

View all posts

View all posts


Serik keluar 2 pagi, kawan perempuan mengilai dalam kereta

PETALING JAYA: Seorang pengguna berkongsi pengalaman seram apabila rakannya tiba-tiba ‘mengilai’ dalam kereta pada pukul 2 pagi.

Menurut video tular di laman TikTok, wanita tersebut mula berkelakuan pelik sebelum ‘mengilai’ tanpa henti selama beberapa minit.

“Sewaktu kejadian, saya sedang memandu kereta. Rakan saya duduk di sebelah. Tiba-tiba dia mengilai tak berhenti, katanya sebab stres.

“Kawan-kawan di tempat duduk belakang mula rasa tidak sedap hati. Tak pernah kawan saya itu ketawa macam ini,” katanya.

Tidak lama kemudian, mereka cuba memasang bacaan Al-Quran di radio sebagai ikhtiar.

“Kawan saya minta saya berhenti dan kemudian terus buka pintu dan muntah. Selepas muntah, kawan saya terus kembali normal.

“Jadi, saya nasihatkan semua agar tidak keluar lewat malam sampai pukul dua pagi,” katanya.

Meninjau ke ruangan komen, ramai pengguna mengakui pernah mengalami perkara yang sama, lebih-lebih lagi jika keluar sehingga lewat malam.

“Sedih sebenarnya. Kalau kawan aku jadi macam ni sebab stres, aku pun percaya sebab aku pun pernah buat benda yang sama. Gelak sorang-sorang sebab terlalu tertekan,” kata Ijo.

“Kami pernah keluar dengan kawan-kawan sampai pukul dua hingga tiga pagi. Tapi, yang ‘kena’ adalah orang yang sedang memandu kereta. Tiba-tiba dia diam sahaja sepanjang perjalanan.

“Kami terpaksa minta dia berhenti bawa kereta sebab dia nampak tak fokus dan hampir melanggar kereta hadapan. Masa tu, kami semua dah mula rasa seram sejuk,” kata seorang pengguna.

“Korang lepak mana malam tadi? Kadang-kadang, ada benda yang ikut sebelum balik,” pesan seorang pengguna lain. – KOSMO

Authors

Media Variasi

View all posts

Diyana Rahip

View all posts

View all posts

View all posts


Geng Mawar tumpas, empat termasuk pelajar tingkatan empat ditahan

KEPALA BATAS: Polis berjaya menumpaskan ‘Geng Mawar’ dengan penahanan empat individu termasuk seorang pelajar Tingkatan Empat yang dipercayai terlibat dalam sekurang-kurangnya 16 kes pecah rumah di Bertam Perdana di sini pada 28 September lepas.

Ketua Polis Daerah Seberang Perai Utara (SPU), ACP Mohd Radzi Ahmad berkata, bertindak hasil maklumat serta risikan, pasukan khas polis Op Pintu melancarkan operasi dan berjaya menahan tiga lelaki di sebuah rumah di kawasan itu pada 3.40 pagi.

Katanya semasa ditahan, tiga lelaki itu baru sahaja memecah masuk sebuah rumah di kawasan tersebut.

“Polis turut menahan teman wanita seorang daripada suspek tersebut di Bedong, Kedah pada 3.30 petang 30 September kerana dipercayai mempunyai kaitan dengan geng itu,” katanya pada sidang akhbar di sini hari ini.

Mohd Radzi berkata siasatan awal mendapati kesemua empat suspek berusia 16 hingga 37 tahun itu, dipercayai terlibat dalam kegiatan pecah rumah serta curi di sekitar SPU dan Sungai Petani, Kedah sejak Februari tahun lepas.

Menurutnya modus operandi geng itu ialah tiga lelaki tersebut akan melakukan tinjauan di rumah sekitar taman perumahan di daerah SPU terutama Bertam Perdana, Perda Indah, Kubang Menerong dan Tasek Gelugor dalam tempoh beberapa hari bagi mengenal pasti kediaman yang tiada penghuni.

Katanya mereka kemudian akan memecah masuk menerusi bahagian belakang rumah berkenaan sebelum melarikan barangan elektrik dan berharga dengan menggunakan kereta jenis Proton Wira.

“Geng ini tinggal di Sungai Petani dan datang ke SPU untuk melakukan jenayah pecah rumah dan semua barang yang dicuri itu disimpan di rumah ketua mereka yang berusia 37 tahun sebelum dijual kepada pembeli.

“Wanita itu pula berperanan menjual semua barang kemas yang dicuri di pajak gadai dan siasatan kami mendapati dengan penahanan empat suspek tersebut telah menyelesaikan sekurang-kurangnya 16 kes di SPU membabitkan kerugian RM250,000,” katanya.

Mohd Radzi berkata susulan penahanan itu, polis merampas pelbagai beg dan kasut berjenama, televisyen, telefon bimbit, komputer riba, barangan kemas, matawang asing dan wang tunai bernilai puluhan ribu ringgit, serta peralatan tukang dan pecah rumah yang digunakan untuk kegiatan jenayah itu.

Menurutnya kesemua yang ditahan mempunyai satu hingga 19 rekod lampau berkaitan jenayah serta dadah dan direman hingga 11 Okt bagi membantu siasatan menurut Seksyen 457 Kanun Keseksaan. – BERNAMA


PRU15: Penamaan calon Parlimen Padang Serai, DUN Tioman esok

KUALA LUMPUR: Proses penamaan calon Pilihan Raya Umum ke-15 (PRU15) bagi Parlimen Padang Serai, Kedah dan Dewan Undangan Negeri (DUN) Tioman, Pahang diadakan semula secara serentak esok.

PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli dari Perikatan Nasional (PN) bagi DUN Tioman.

Tempoh mengemukakan kertas penamaan calon bermula 9 pagi hingga 10 pagi, masing-masing di Dewan Kompleks Sukan Kulim Hi-Tech, Kulim dan Dewan Jubli Perak Sultan Haji Ahmad Shah, Rompin.

Suruhanjaya Pilihan Raya (SPR) menetapkan hari pengundian pada 7 Disember dan pengundian awal pada 3 Disember dengan tempoh berkempen selama 13 hari bermula selepas pengisytiharan calon-calon yang bertanding hingga pukul 11.59 malam 6 Disember.

Calon-calon yang sah dinamakan bagi PRU15 di kedua-dua kawasan itu sebelum ini dikehendaki hadir ke pusat penamaan calon bagi tujuan cabutan undi, untuk menentukan giliran pada kertas undi.

Calon-calon baharu yang ingin bertanding pula perlu menyerahkan kertas penamaan calon yang telah lengkap diisi dan disemak oleh pejabat pegawai pengurus serta oleh calon atau penyokong atau pencadangnya esok.

Karupaiya, 69, penyandang kerusi Parlimen Padang Serai dimasukkan ke Hospital Kulim pada 14 November, selepas rebah ketika berkempen akibat serangan jantung dan meninggal dunia pada 2.27 petang 16 November.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (PN) dan calon Bebas Sreanandha Rao pada PRU15 Sabtu lepas.

Sementara itu, Md Yunus, 61, Ketua PAS Cawangan Sungai Puteri meninggal dunia pada 3.30 pagi hari pengundian PRU15 di Hospital Rompin menyebabkan SPR Pahang memaklumkan proses pengundian bagi kerusi DUN Tioman ditangguhkan.

PRU15 bagi DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (PH) dan Datuk Seri Mohd Johari Hussain (BN).

PRU15 Parlimen Padang Serai akan menggunakan 46 pusat mengundi biasa yang mengandungi 230 tempat mengundi (saluran) dan satu pusat mengundi awal yang mempunyai dua tempat mengundi (saluran).

Daftar Pemilih Tambahan Bulan Ogos 2022 yang dikemas kini sehingga 9 Oktober akan digunakan untuk pilihan raya itu, yang mengandungi 133,867 orang pemilih yang terdiri daripada 133,776 pengundi biasa, 76 orang polis dan 15 orang Pengundi Tidak Hadir Luar Negara.

DUN Tioman pula akan menggunakan 17 pusat mengundi biasa yang mengandungi 52 tempat mengundi (saluran) dan dua pusat mengundi awal yang mengandungi dua saluran.

Daftar pemilih yang digunakan bagi DUN berkenaan mengandungi 28,465 pemilih yang terdiri daripada 28,200 pengundi biasa, 262 polis dan tiga Pengundi Tidak Hadir Luar Negara.

Keputusan PRU15 di peringkat Parlimen menyaksikan PH memenangi 82 daripada 220 kerusi yang ditandingi, diikuti PN dengan 73 kerusi, BN (30), Gabungan Parti Sarawak (GPS) (23), Gabungan Rakyat Sabah (GRS) (enam), Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Bagi DUN Pahang pula, PN menang 17 daripada 41 kerusi yang dipertandingkan, diikuti oleh BN dengan 16 kerusi, manakala PH memperoleh lapan kerusi. – BERNAMA


Ayob Khan paling layak jadi Ketua Polis Negara

PUTRAJAYA: Datuk Ayob Khan Mydin Pitchay individu paling layak menerajui jawatan Ketua Polis Negara (KPN) berdasarkan individu mempunyai integriti dan kepercayaan rakyat.

Pendakwah bebas, Engku Ahmad Fadzil Engku Ali berkata, jika Ayob Khan diangkat untuk menerajui Polis Diraja Malaysia (PDRM), ia langkah yang betul dan keputusan popular.

Justeru, beliau menyarankan Perdana Menteri, Datuk Seri Anwar Ibrahim melantik individu yang berintegriti mengetuai badan tersebut, dalam usaha memulihkan kepercayaan rakyat terhadap agensi penguat kuasa seperti pasukan polis dan Suruhanjaya Pencegahan Rasuah Malaysia (SPRM).

“Ini adalah keputusan popular dalam kalangan rakyat dan Raja seterusnya dapat mengembalikan kepercayaan rakyat kepada PDRM,

“Menjadi rahsia umum bahawa terdapat pegawai dalam pasukan polis yang masih sangat dipercayai oleh rakyat dan di kalangan raja-raja Melayu,” katanya.

Beliau berkata demikian semasa pertemuan antara agamawan dengan Anwar di kediaman rasmi perdana menteri, di Kompleks Seri Perdana, petang semalam.

Pengarah Jabatan Siasatan Jenayah Narkotik (JSJ) Bukit Aman Ayob Khan Mydin Pitchay dicadangkan oleh Engku Ahmad Fadzil supaya dilantik sebagai KPN seterusnya.

Bekas pensyarah Universiti Islam Antarabangsa Malaysia (UIAM) itu turut mengingatkan Anwar tentang insiden mata lebam pada 1998 apabila presiden PKR itu menjadi “mangsa” kekejaman polis.

“Kecederaan itu dilakukan oleh ketua polis negara pada masa itu.

“Kepercayaan rakyat terhadap integriti institusi telah goyah,” katanya.

Tempoh kontrak Acryl Sani Abdullah Sani sebagai IGP akan berakhir pada 3 Oktober tahun depan.

Acryl Sani sepatutnya bersara wajib pada Oktober 2021 tetapi perkhidmatannya sebagai pegawai tinggi polis dilanjutkan selama dua tahun secara kontrak.

Sementara itu, Engku Ahmad Fadzil turut menyarankan agar Anwar meletakkan institusi Diraja pada kedudukan penting.

Author

Tun Puteh Wanti

View all posts

View all posts


KDN rampas 14,249 teks dan bahan bacaan al-Quran

SEPANG: Kementerian Dalam Negeri (KDN) merampas 14,249 teks dan bahan bacaan al-Quran di sekitar Lembah Klang, Terengganu dan Kelantan dalam tempoh dua bulan pertama tahun ini.

Setiausaha Bahagian Penguatkuasaan dan Kawalan KDN, Nik Yusaimi Yussof berkata, antara sebab rampasan adalah kerana teks dan bahan bacaan al-Quran itu tidak mempunyai kelulusan KDN melalui Lembaga Pengawalan dan Pelesenan Pencetakan al-Quran (LPPPQ).

“Ciri-ciri al-Quran yang dirampas ini antaranya tidak ada cop LPPPQ dan pelekat hologram KDN di kulit luar serta ia ditulis dengan resam selain Uthmani.

“Apabila disemak lagi, maka terdapat sana sini kesilapan huruf, tanda baca, ayat, yang kita khuatiri apabila pengamal membaca akan memberi maksud salah terhadap ayat al-Quran yang diturunkan,” katanya kepada media selepas mesyuarat LPPPQ di sini hari ini.

Ditanya mengenai aplikasi al-Quran yang mendapat perakuan LPPPQ, beliau berkata setakat ini hanya satu sahaja diperakukan iaitu Smart Quran, dibangunkan secara kerjasama antara Jabatan Kemajuan Islam (Jakim), Suruhanjaya Komunikasi dan Multimedia (MCMC) dan KDN.

“Aplikasi Smart Quran diperakui bebas daripada kesilapan kerana dah melalui proses semakan dan perakuan oleh LPPPQ, manakala lain-lain aplikasi yang ada sekarang ini belum melalui proses tersebut.

“Kita tak kata (aplikasi) al-Quran lain salah cuma ia tidak melalui proses semakan. Jadi digalakkan mana-mana pihak yang mempunyai kepakaran membangunkan al-Quran secara digital untuk mohon kelulusan bagi memastikan (aplikasi) al-Quran dibangunkan mereka adalah sahih dan tepat,” katanya.

Mengenai hasil mesyuarat hari ini, beliau berkata antara perkara dipersetujui adalah membatalkan satu lesen mencetak al-Quran di Pulau Pinang kerana syarikat tersebut didapati sudah tidak aktif mencetak al-Quran.

Mesyuarat juga meluluskan empat pruf akhir teks al-Quran, menjadikan setakat ini terdapat 916 perakuan pruf akhir teks al-Quran yang telah diluluskan, katanya.

“Pruf ini diperlukan untuk memastikan teks dan bahan al-Quran yang dicetak, diterbit, diimport dan diedar dalam negara ini tidak mengandungi apa-apa kesilapan dan kesalahan dalam menjaga kesucian al-Quran.

“Jumlah al-Quran yang mempunyai perakuan KDN adalah dipercayai mencukupi untuk memenuhi permintaan pengguna di negara ini,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Zamihan gagal dalam samannya terhadap Mufti Perlis

KUALA LUMPUR: Presiden Pertubuhan Ahli Sunnah Wal Jamaah Malaysia (ASWAJA) Zamihan Mat Zin hari ini gagal dalam tuntutan samannya terhadap Mufti Perlis Datuk Dr Mohd Asri Zainul Abidin yang didakwa mengeluarkan kenyataan berbaur fitnah menerusi dua artikel.

Ini berikutan Pesuruhjaya Kehakiman (JC) Mahkamah Tinggi Dr John Lee Kien How @ Mohd Johan Lee menolak saman Zamihan selaku plaintif terhadap Mohd Asri sebagai defendan yang difailkan pada Julai 2019.

Lee dalam penghakimannya berkata plaintif gagal untuk membuktikan terdapatnya penerbitan kenyataan fitnah terhadapnya menerusi dua artikel berkenaan kerana tiada sebarang saksi yang dikemukakan oleh plaintif untuk mengesahkan percakapan defendan.

“Kedua-dua artikel tersebut tidak boleh dirujuk dan dipertimbangkan oleh mahkamah, oleh itu tiada sebarang bukti untuk mengesahkan penerbitan artikel berkenaan,” katanya semasa menyampaikan keputusan kes saman itu secara dalam talian.

Lee berkata dalam kes ini, plaintif mendakwa defendan memberikan kenyataan kepada wartawan yang kemudiannya menulis dan menerbitkan artikel-artikel itu.

“Ini bermakna, pembuat atau penulis artikel perlu hadir ke mahkamah dan secara rasminya mengesahkan artikel itu tulisan mereka, barulah artikel itu boleh diterima pakai, dirujuk dan dipertimbangkan oleh mahkamah ini.

“Malangnya, perkara ini tidak dilakukan dalam kes ini dan plaintif tidak memanggil saksi-saksi bagi membuktikan kewujudan artikel tersebut.

“Oleh yang demikian, adalah penting untuk plaintif memanggil wartawan yang mendengar kenyataan-kenyataan tersebut bagi mengesahkan terdapatnya percakapan sedemikian daripada defendan. Oleh itu, tuntutan saman plaintif ditolak dengan kos,” katanya yang turut memerintahkan plaintif membayar kos RM40,000 kepada defendan.

Prosiding itu turut disertai Zamihan yang tidak diwakili peguam dan Mohd Asri serta dua peguamnya iaitu Faizal Rahman dan Fatima Zulaikha Ahmad Bashri.

Perbicaraan kes saman itu telah berlangsung selama enam hari bermula 4 Julai lepas dengan plaintif memanggil tiga saksi manakala defendan enam saksi untuk memberikan keterangan.

Dalam penyataan tuntutan, Zamihan mendakwa Mohd Asri mengeluarkan kenyataan fitnah terhadapnya sebanyak dua kali melalui artikel bertajuk ‘Bukan Perlis Sahaja’ yang diterbitkan pada 14 Okt 2018 dan sesi forum SOSMA bertajuk ‘Siapa Pengganas & Potensi Salahguna Kuasa’ di Dewan Sivik Majlis Bandaraya Petaling Jaya (MBPJ), Petaling Jaya pada 9 Feb 2019.

Plaintif mendakwa ucapan Mohd Asri itu disiarkan di portal berita Malaysiakini dan kenyataan fitnah itu secara langsung merujuk kepada kerjaya, jawatan dan ia tidak benar selain membawa maksud bahawa plaintif tidak berintegriti, pembohong dan mengelirukan orang awam dengan hukum Islam yang karut.

Zamihan mendakwa kenyataan fitnah itu adalah berniat jahat dan mendedahkan dirinya kepada kebencian, penghinaan dan cemuhan dalam masyarakat dan menuntut antaranya ganti rugi am RM2 juta, ganti rugi teruk, ganti rugi teladan, permohonan maaf daripada defendan,  perintah injunksi melarang defendan sama ada secara langsung atau tidak mengeluarkan kenyataan itu dan lain-lain relif yang difikirkan sesuai oleh mahkamah.

Sementara itu, Zamihan memaklumkan kepada mahkamah beliau akan memfailkan rayuan terhadap keputusan hari ini. – BERNAMA

TAG: mahkamah, Zamihan, Mohd Asri, saman, fitnah, artikel

NBA NFM NAM KLS


Altimet mahu jadikan Lembah Jaya kawasan mesra rakyat

SHAH ALAM: Sehari selepas Barisan Nasional (BN), giliran Parti Keadilan Rakyat (PKR) pula mengumumkan calon yang akan dipertandingkan pada Pilihan Raya Negeri (PRN) 12 Ogos ini.

Presiden PKR, Datuk Seri Anwar Ibrahim memaklumkan bahawa, parti itu menawarkan seramai 59 calon, termasuk memutuskan penyanyi rap, Altimet untuk bertaruh di Dewan Undangan Negeri (DUN) Lembah Jaya, Selangor.

Mengakui terharu dengan pencalonan tersebut, Altimet atau nama sebenarnya Syed Ahmad Syed Abdul Rahman Alhadad berkata, beliau akan cuba sedaya upaya untuk memberi perkhidmatan terbaik kepada rakyat.

Tambahnya, beliau berhasrat menjadikan DUN Lembah Jaya sebagai kawasan mesra kepada setiap lapisan masyarakat dan umur.

“Jika anda seorang kanak-kanak, anda akan mempunyai tempat untuk bermain dan belajar.

“Manakala jika anda ibu bapa kepada kanak-kanak tersebut, saya mahu pastikan anda mempunyai tempat untuk anda dan anak anda beriadah dan bersosial,” katanya selepas majlis pengumuman calon PKR PRN di Padang Awam Majlis Bandaraya Shah Alam (MBSA) di sini pada Sabtu.

Selain itu, katanya, perjuangannya kali ini turut menumpukan isu setempat seperti pendidikan, prasarana dan penambahbaikan perkhidmatan, peningkatan ekonomi dan pembangunan belia.

Ketika ditanya mengenai sama ada beliau akan menggunakan statusnya sebagai selebriti untuk mempengaruhi pengundi, Altimet berkata, beliau menganggap perkara itu sebagai kebiasaan ketika berkempen.

Malah, katanya, semua calon yang bertanding pada pilihan raya akan menggunakan pengalaman atau latar belakang masing-masing untuk menarik undi rakyat.

“Misalnya seseorang calon berlatarbelakangkan sebagai peguam. Ada yang cakap peguam bagus sebab pandai bercakap dan ada yang cakap peguam hanya tahu kelentong (menipu).

“Perkara itu bergantung kepada pendapat individu sama ada nak menerimanya sebagai positif atau negatif. Saya ambil pendekatan bahawa pengalaman orang boleh dijadikan perkara positif,” katanya.

Author

Fazleen Safina Abd Jamil

View all posts

View all posts


Kerajaan Persekutuan setuju serah balik 55 tanah di Sabah dan Sarawak

PUTRAJAYA: Kerajaan Persekutuan bersetuju untuk mengembalikan semula 55 daripada 224 tanah yang disenaraikan Kerajaan Negeri Sabah dan Sarawak, selaras dengan Perjanjian Malaysia 1963 (MA63).

Timbalan Perdana Menteri, Datuk Seri Fadillah Yusof berkata, persetujuan itu membabitkan 52 daripada 219 tanah di Sarawak, manakala tiga daripada lima tanah di Sabah.

“Kerajaan Negeri Sabah dan Sarawak akan membayar balik kepada Kerajaan Persekutuan jumlah pampasan yang telah dibayar pada harga ketika Kerajaan Persekutuan mengambil alih tanah tersebut dahulu.

“Banyak tanah diambil tapi tidak dimajukan dan tidak lagi digunakan oleh Kerajaan Persekutuan. Tanah itu menjadi terbiar, justeru pengambil alihan semula ini adalah untuk tujuan keselamatan, kesihatan dan sebagainya,” katanya.

Beliau berkata demikian pada sidang media selepas mempengerusikan Mesyuarat Jawatankuasa Teknikal Majlis Tindakan Pelaksanaan Perjanjian Malaysia 1963 (MTPMA63) di sini hari ini.

Menurut Fadillah, ada di antara lot tanah berkenaan tidak pernah dibangunkan selepas diambil alih sejak 20 hingga 30 tahun lalu hingga akhirnya menjadi kawasan penempatan setinggan.

Mengulas mengenai pengambilalihan Pelabuhan Bintulu, Fadillah berkata, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali; Menteri Pengangkutan, Anthony Loke dan Timbalan Premier Sarawak, Datuk Amar Douglas Unggah Embas bagi berbincang mencari kaedah bersesuaian.

“Ini kita sudah bersetuju untuk dibincangkan secara bersama yang akan dipengerusikan oleh Armizan, Menteri Pengangkutan dan Timbalan Premier Sarawak yang menjaga hal ehwal pelabuhan.

“Ketiga-tiga mereka akan duduk bersama untuk mencari kaedah serta aspek kewangan terutama bagaimana kerajaan negeri akan membayar kembali kepada kerajaan Persekutuan untuk pengambil alihan pelabuhan berkenaan,” katanya.

Dalam perkembangan lain, Fadillah berkata, mesyuarat turut bersetuju secara prinsip berhubung pindaan Rang Undang-Undang (RUU) untuk memasukkan wakil dari Sabah dan Sarawak dalam Lembaga Hasil Dalam Negeri (LHDN).

Katanya, RUU itu pernah dibentangkan pada sesi Parlimen yang lalu, namun ia dirujuk kepada Jawatankuasa Pilihan Khas dan hari ini mesyuarat bersetuju secara prinsip pindaan yang akan dibuat.

“Pindaan ini akan dibawa kepada Peguam Besar Sabah dan Sarawak untuk mendapatkan pengesahan secara hitam putih serta persetujuan apa yang akan dipindakan nanti sebelum dibentangkan semula pada sesi Parlimen akan datang,” tambahnya.

Author

Nurul Ain Japri

View all posts

View all posts


TikTok akan ambil tindakan terhadap video konflik Palestin, Israel

TIKTOK berkata ia “segera” mengambil tindakan untuk menentang maklumat salah selepas Kesatuan Eropah (EU) memberi amaran kepada platform itu berikutan konflik di Gaza dan Israel.

EU meminta bos TikTok Shou Zi Chew untuk “meningkatkan segera” usaha, dan “menyatakan” dalam masa 24 jam bagaimana ia mematuhi undang-undang Eropah pada  Jumaat.

Firma media sosial telah melihat lonjakan maklumat salah tentang konflik seperti imej yang diubai suai dan video yang disalah label.

TikTok berkata, ia telah mengeluarkan “kandungan dan akaun yang melanggar” garis panduan.

“Kami segera menggerakkan sumber dan kakitangan yang penting untuk membantu mengekalkan keselamatan komuniti kami dan integriti platform kami,” kata syarikat itu dalam satu kenyataan pada Ahad.

Dalam surat kepada syarikat itu pada Jumaat, Pesuruhjaya EU, Thierry Breton memberi amaran TikTok perlu mengambil berat tentang popularitinya di kalangan orang muda dan “melindungi kanak-kanak dan remaja daripada kandungan ganas dan propaganda pengganas serta cabaran kematian dan kandungan yang berpotensi mengancam nyawa”.

Blok itu juga memberikan amaran serupa mengenai maklumat salah kepada X (dahulunya Twitter), YouTube, dan Meta, pemilik Facebook dan Instagram, dengan tempoh 24 jam.

TikTok, yang dimiliki oleh firma China ByteDance, menyenaraikan tindakan yang dikatakan telah diambil di laman webnya untuk memerangi maklumat salah dan kandungan kebencian.

Ia berkata, ia telah mencipta pusat arahan, mempertingkatkan sistem pengesanan automatiknya untuk mengalih keluar kandungan grafik dan ganas, dan menambah lebih banyak moderator yang bertutur dalam bahasa Arab dan Ibrani.

“Kami tidak bertolak ansur dengan percubaan untuk menghasut keganasan atau menyebarkan ideologi kebencian,” kata TikTok.

“Kami mempunyai dasar toleransi sifar untuk kandungan yang memuji organisasi dan individu yang ganas dan penuh kebencian, dan organisasi serta individu tersebut tidak dibenarkan di platform kami.

“TikTok menentang keganasan. Kami terkejut dan terkejut dengan tindakan keganasan yang mengerikan di Israel minggu lepas. Kami juga amat sedih dengan krisis kemanusiaan yang semakin meruncing di Gaza.”

EU memperkenalkan undang-undang baharu pada Ogos 2023 yang mengawal jenis kandungan yang dibenarkan dalam talian.

Akta Perkhidmatan Digital (DSA) memerlukan apa yang dipanggil platform dalam talian yang sangat besar – yang mempunyai lebih 45 juta pengguna EU – untuk mengalih keluar “kandungan haram” secara proaktif dan menunjukkan bahawa mereka telah mengambil langkah untuk berbuat demikian jika diminta.

EU sebelum ini memberitahu BBC bahawa pada masa ini ia tidak dalam kedudukan untuk mengulas tentang perkara yang akan berlaku seterusnya dalam kes-kes khusus ini, tetapi telah menjelaskan apa yang mungkin secara hipotesis di bawah undang-undang.

DSA membenarkan EU menjalankan temu bual dan pemeriksaan dan, jika ia tidak berpuas hati, teruskan ke penyiasatan rasmi.

Jika ia memutuskan bahawa platform tidak mematuhi atau tidak menangani masalah yang telah dikenal pasti, dan berisiko membahayakan pengguna, suruhanjaya itu boleh mengambil langkah termasuk mengeluarkan denda dan sebagai langkah terakhir meminta hakim untuk melarang platform daripada EU buat sementara waktu.

Author

Taufik Asmady Abdul Aziz

View all posts

View all posts


Tiket tren ETS tambahan sempena raya & Hari Pekerja boleh beli mulai hari ini

KUALA LUMPUR: Keretapi Tanah Melayu Berhad (KTMB) akan menyediakan empat Perkhidmatan Tren Elektrik (ETS) tambahan sempena sambutan Aidilfitri dan Hari Pekerja, tahun ini.

KTMB dalam kenyataan hari ini, memaklumkan tambahan perkhidmatan ETS melibatkan perjalanan dari Stesen KL Sentral ke Padang Besar dan sebaliknya serta laluan KL Sentral-Butterworth dan sebalikya pada 19 hingga 25 April.

Jualan tiket ETS tambahan akan mula dijual pada jam 10 pagi hari ini.

Tren tambahan itu menawarkan 1,260 tiket sehari menjadikan jumlah keseluruhan tiket sebanyak 13,860 tiket yang ditawarkan termasuk koc kelas perniagaan dalam tempoh tersebut.

Perkhidmatan tren ETS tambahan bagi kedua-dua laluan itu melibatkan 14 perkhidmatan dengan masing-masing menawarkan 4,410 tiket.

“Sementara itu, perkhidmatan tren tambahan sempena Hari Pekerja yang melibatkan 16 perkhidmatan akan bermula pada 28 April hingga 1 Mei dengan jumlah tiket ditawarkan sebanyak 5,040,” menurut kenyataan KTMB itu.

Tiket sedia ada yang telah ditawarkan pada tarikh-tarikh itu adalah sebanyak 109,890.

KTMB memaklumkan jadual ETS tambahan pada 19 April waktu berlepas bagi sektor KL Sentral ke Padang besar adalah jam 11 pagi (Padang Besar-KL Sentral) dan 5.05 petang (KL Sentral-Padang Besar) manakala sektor KL Sentral ke Butterworth pula pada  jam11.40 pagi (Butterworth-KL Sentral) serta 4.40 petang (KL Sentral-Butterworth).

Para pengguna dinasihatkan untuk merancang perjalanan dan membuat pembelian tiket awal bagi menikmati tambang fleksi yang lebih menjimatkan dan mengelakkan daripada kehabisan tiket.

“Orang ramai digalakkan mendapatkan tiket secara dalam talian dan melihat jadual tren disediakan melalui aplikasi KTM Mobile (KITS) atau di laman sesawang KTMB www.ktmb.com.my bagi pembelian tanpa tunai yang lebih mudah dan pantas,” menurut KTMB.

Maklumat lanjut boleh didapati menerusi Pusat Panggilan KTMB di talian 03-2267 1200 atau saluran media sosial rasmi KTMB.- BERNAMA


Dewan Rakyat: Perdana Menteri akan jelaskan penarikan rayuan kes kalimah Allah hari ini

KUALA LUMPUR: Tindakan kerajaan untuk menarik balik rayuan terhadap keputusan Mahkamah Tinggi dalam kes penggunaan kalimah “Allah” dalam penerbitan oleh penganut Kristian akan dijelaskan Perdana Menteri, Datuk Seri Anwar Ibrahim pada persidangan Dewan Rakyat hari ini.

Berdasarkan Aturan Urusan Mesyuarat, perkara berkenaan akan dijawab Anwar pada sesi Waktu Pertanyaan-Pertanyaan Menteri (MQT) sejurus mesyuarat Dewan Rakyat bermula 10 pagi.

Anwar dijadual berbuat demikian bagi menjawab soalan Datuk Idris Ahmad (PN-Bagan Serai) yang meminta penjelasan sama ada kerajaan telah mendapat perkenan Majlis Raja-Raja dan berunding dengan Majlis Agama Islam Negeri-Negeri sebelum membuat keputusan sedemikian.

Pada 15 Mei, kerajaan dan Kementerian Dalam Negeri telah menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama bagi tujuan pembelajaran.

Pada sesi MQT, Rodziah Ismail (PH-Ampang) juga dijadual bertanya mengenai beberapa isu berkaitan tatakelola kerajaan dalam melaksanakan rangkaian Internet 5G manakala Tan Hong Ping (PH-Bakri) ingin tahu jika masa operasi Pusat Respons Scam Kebangsaan (NSRC) akan dipanjangkan kepada 24 jam.

Turut menjadi tumpuan hari ini adalah persoalan Datuk Mas Ermieyati Samsudin (PN-Masjid Tanah) pada sesi soal jawab mengenai perancangan kerajaan mengatasi masalah sistem teknologi Identifikasi Frekuensi Radio (RFID) sehingga menyebabkan kesesakan di plaza tol.

Selain itu, Aminolhuda Hassan (PH-Sri Gading) pula ingin tahu apakah langkah Kementerian Pendidikan bagi memastikan takwim persekolahan dipatuhi semua pihak dan bilakah tahun persekolahan dapat kembali dimulakan pada awal Januari.

Sejurus selepas sesi soal jawab, Rang Undang-Undang Kesihatan Mental (Pindaan) 2023, Rang Undang-Undang Insolvensi (Pindaan) 2023 dan Rang Undang-Undang Fi (Jabatan Penyiaran Malaysia) (Pengesahan) 2023 dijangka akan dibaca buat kali kedua dan dibahaskan.

Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini. – BERNAMA


PSG LGD ‘tercekik’ lagi, Team Spirit muncul juara PGL Arlington Major

TEAM Spirit sekali lagi menjadi ‘kryptonite’ kepada PSG LGD apabila mereka berjaya menundukkan jaguh China itu di perlawanan akhir PGL Arlington Major pada awal pagi Isnin.

Biarpun terpaksa bertarung dengan Team Aster terlebih dahulu dalam saingan akhir lower bracket, namun juara dunia itu tidak langsung menunjukkan tanda-tanda kepenatan.

Bertemu PSG LGD di perlawanan akhir buat kali yang kedua berturut-turut selepas Riyadh Masters musim ini, semestinya Team Spirit mempunyai ‘hutang’ yang masih belum berbayar.

Bermula dengan peta yang pertama, anak buah Zhang Ning (Xiao8) terlebih dahulu memungut mata yang pertama sebelum pasukan dari Rusia itu membuat satu kebangkitan epik di peta yang kedua untuk menyamakan kedudukan menjadi 1-1.

Dalam peta tersebut, PSG LGD gagal menamatkan perlawanan lebih awal biarpun mendominasi permainan dan pada minit ke-70, Team Spirit telah menghukum kealpaan lawan mereka untuk kembali menghidupkan peluang sebelum memenangi peta tersebut selang lima minit selepas itu.

Bersambung ke peta ketiga, Alexander Khertek (TORONTOTOKYO) dan rakan-rakan berjaya menjarakkan kedudukan kepada 2-1 dan hanya memerlukan satu kemenangan sahaja lagi sebelum menjulang trofi Major pertama mereka.

Namun, PSG LGD dilihat bermula lebih garang untuk menghalang perkara itu terjadi dalam peta yang keempat dengan Zhang Ruida (Faith_bian) sangat rakus merobek setiap musuhnya bersama Razor.

Team Spirit enggan mengalah dan hasilnya sekali lagi di pertengahan permainan kesilapan demi kesilapan telah dilakukan oleh lawan mereka dari China itu terus dihukum dengan cukup sempurna.

Pertaruhan berani juara dunia itu dengan memberikan kepercayaan kepada Magomed Khalilov (Collapse) menggunakan hero Axe sangat tepat untuk mematikan langkah-langkah yang cuba diaturkan oleh PSG LGD.

Selepas 44 minit permainan berlangsung barulah mereka akur dengan kehebatan Team Spirit yang akhirnya berjaya memperoleh gelaran Major DOTA 2 yang pertama sejak penubuhan pasukan tersebut.

Sebagai juara, pasukan Rusia itu akan membawa pulang hadiah utama bernilai US$200,000 bersama trofi iringan serta 820 mata DPC untuk dikumpul.

Misi Team Spirit selepas ini semestinya untuk mempertahankan gelaran juara dunia di Singapura pada bulan Oktober nanti.

Sumber: Sentrum.MY

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Juruterbang helikopter yang hilang, ditemukan mati

Beliau berkata mayat juruterbang itu ditemukan di dalam kokpit helikopter tersebut oleh pasukan pencari dan penyelamat pagi tadi.

“Helikopter milik pasukan Tentera Udara Diraja Malaysia (TUDM) menemui lokasi nahas kira-kira 9.30 pagi di Hutan Simpan Chikus di sini. Lima minit kemudian, krew TUDM turun ke lokasi nahas dan menemui mangsa yang berada di dalam kokpit.

“Mayat kemudian dibawa keluar dari lokasi kejadian pada 10.12 pagi dan seterusnya dibawa ke SMK Anderson menggunakan sebuah ambulans, sebelum dihantar ke Hospital Raja Permaisuri Bainun, Ipoh untuk proses bedah siasat. Kecederaan dan punca kematian masih dalam siasatan,” katanya di Bilik Gerakan Operasi Mencari dan Menyelamat (SAR) Balai Polis Bidor, kira-kira 80 kilometer dari Ipoh hari ini.

Beliau berkata siasatan mendapati juruterbang tersebut dikenali sebagai Tsz Kin Richard Chan, 58 tahun merupakan warganegara Hongkong dan keluarganya telah dimaklumkan oleh pihak syarikat.

Menurutnya, bangkai pesawat jenis Eurocopter milik sebuah syarikat swasta itu telah diserahkan kepada Pihak Berkuasa Penerbangan Awam Malaysia (CAAM), untuk tindakan dan siasatan lanjut.

Semalam Menteri Pengangkutan Datuk Seri Wee Ka Siong dilaporkan berkata pesawat itu terputus hubungan pada kira-kira pukul 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi. – BERNAMA